text:
Niba bishoboka, mu rwanyu ruhande mubane amahoro n’abantu bose
“Niba bishoboka mu rwanyu ruhande mubane amahoro n’abantu bose”. Abaroma 12: 18
Aya magambo ni amwe mu mpanuro za Paulo zikubiye mu mutwe witwa “imirimo ikwiriye imibereho ya Gikristo”
Iyo usomye mu Abaroma igice cya 12 usangamo imirimo itandukanye ikwiriye imibereho myiza ya gikristo ari naho usangamo n’iki kintu cyo kubana amahoro n’abantu bose.
Nkuko Bibiliya itubwira kugenga ururimi, nasanze no kubana n’abantu bose amahoro ari irindi shuri ritoroshye, ariko rya ngombwa, kandi risaba ubwenge n’Umwuka Wera kugirango bishoboke. Cyane ko muri sosiyete aho tuba tubana n’abantu batandukanye, bafite amateka atandukanye, imyemerere cyangwa se imyizerere itandukanye bafite imico itandukanye, kandi nubwo bimeze gutyo, twe nk’abakristo, tukaba tugomba kubana nabo amahoro niba bishoboka, kugirango ku munsi wo kugendererwa n’Imana tutazababera inkomyi. Yesu adutabare
Igitangaje cy’aya magambo ni uko ari abantu bose! Si umuntu umwe, si bene wacu gusa, si abo tuvuka ku musozi umwe gusa, si abo dusengera mu idini imwe, si abakiriye Yesu gusa, si abatugiriye neza gusa ahubwo ngo niba bishoboka mu rwacu ruhande tubane amahoro n’abantu bose. Mu abaheburayo ho haranditse ngo tugire umwete wo kubana neza n’abantu bose n’uwo kweza ngo kuko utejejwe atazareba Umwami Imana.
Kuko ijambo ry’Imana rifite umumaro wo kwigisha umuntu no kumutunganya, mbona n’aya magambo Imana yaragiye iyandikisha kugirango nayo tuzayiteho kugirango tube dutunganye rwose. Yesu adushoboze
Nahoze nibaza nti ese buriya umuntu wakiriye Yesu n’Umwami n’Umukiza we yakora iki kugirango niba bishoboka abane n’abantu bose amahoro!!!
•Ugomba kuba uzi kwihangana
•Ugomba kuba uzi kubabarira vuba kandi Imana ikabigushoboza
•Ugomba kuba umugwaneza
•Ugomba kumenya guca bugufi byanze bikunze
•Ugomba kugira urukundo rwinshi
•Ugomba kumenya ko abantu bose badateye kimwe kugirango ubashe kubihanganira
•Ugomba kuba wuzuye umwuka Wera w’ubwenge
•N’ ibindi…
Bijya bitera ikibazo iyo ubonye umuntu w’Imana uhorana ibibazo n’abantu, baba abakijijwe n’abadakijijwe mbese aho ageze hose ugasanga ni ibibazo.
Naratunguwe nsomye iri jambo muri bibiliya rivuga ngo :”Ariko umugaragu w’Umwami wacu ntakwiriye kuba umunyamahane!” 2 timoteyo 2:24 Imana itubabarire amahane
Hari umuntu ngo wibazaga icyo yakora ngo aragwe ijuru ngo agahora abisengera. Nuko ngo igihe kimwe Imana yaramubwiye ngo mbere yo kuyibaza niba ashyitse ku rugero ngo nabanze ajye kubaza umugore we, abana be, abaturanyi be hanyuma abone kugaruka. Iyo aza kuba atabanye nabo amahoro ijuru ntiyari kuba akiribonye!
Yesu adushoboze kubana n’abantu bose amahoro! Hari aho bitazakorohera ariko nibura ntibikaguturukeho kandi ujye wumva ko nabyo biri mu nshingano ufite nk;umukristo
Yesu adushoboze


c: text/html

text:
Sanchez agiye kwinjira mu mwobo Imana ayamutegetse gucukura
Santiago Sanchez w’imyaka 69, amaze imyaka 18 acukura umwobo avuga ko yasabwe n’Imana, kugeza n’ubu nturuzura.
Uyu musaza utuye mu gace ka Berlin mu gihugu cya El Salvador muri Amerika y’Amajyepfo, avuga ko uwo murimo yawuhawe n’Imana kandi adashobora kuwinubira.
Sanchez abyuka buri munsi ajya gucukura uyu mwobo, nawe ubwe avuga ko atazi icyo Imana iwushakira ariko ngo n’Itegeko yahawe kandi agomba kubahiriza.
Ikinyamakuru Univision cyamusanze acukura uwo mwobo, cyatangaje ko iyo azamutse avuye muri awuvuyemo aba yikoreye ibitaka n’amabuye yacukuyemo.
Sanchez yagize ati “ibi mubona ndi gukora, ni iby’ibonekerwa ry’umwuka Imana yanyeretse.”
Umunyamakuru Ernesto Rivas wagerageje kujya muri uwo mwobo yagarukiye hagati, avuga ko yagezemo akabura umwuka.Nyamarra Sanchez we yagize ati “Ninjye ushobora kugenda nkagera aho umwobo urangiriye kuko ninjye Imana yategetse kuwucukura, nta wundi wemerewe kugera hariya.”
Abaturanyi be bavuga ko ari umusazi, gusa we ngo ntabwo abyitaho.
Uretse Sanchez, nta wundi muntu uzi uburebure bw’uwo mwobo amaze imyaka 18 acukura, kandi nta nyir’ubwite ntazi igihe uzarangirira n’icyo Imana izawukoresha.

robotstxt: allowed

filter: keep


text:
Ku itariki ya 24 Ukuboza 2016 muri salle ya Kigali Convention Center, Patmos Choir izakora igitaramo cyo gushima Imana no kwizihiza imyaka 20 bamaze batangiye umurimo w`ivugabutumwa, Iki gitaramo kikazatangira I saa kumi n`ebyiri z`umugoroba kwinjira bikazaba ari amafaranga 10,000 kuri buri muntu.
Patmos Choir yatangiye umurimo w’ivugabutumwa mu mwaka wa 1996 itangizwa n’abanyeshuri bigiye hirya no hino muri Repubulika iharanira Demokarasi ya Congo ubwo bari bagiye gutaha Marriage ya mugenzi wabo witwa Samuel Gatoya , Nyuma yo kwicara no gutekereza neza impano bifuzaga kumuha, basanze nk`uko kera baririmbaga mu mashuri bizemo bamugenera impano y` indirimbo.
Nyuma y`ubwo bukwe basanze guhura kwabo bitahagararira aho niko gutumira abandi bagenzi babo bari baziranye maze batangiza chorale bayiha izina rya PATMOS ari naryo bagifite kugeza ubu.
Patmos Choir ikaba yaratangiranye n`abanyamuryango basaga 30. Uko iminsi yagiye ihita, Patmos Choir yakomeje umurimo mu bice bitandukanye by`u Rwanda ndetse na Africa muri rusange nko muri RDC, Uganda, Kenya n`ahandi ndetse bamwe mu baririmbyi bagera ku 10 baje kujya gutura muri Leta Zunze Ubumwe za America no muri Canada bakaba nabo baragiye bagerageza guhura bagakora umurimo w`Imana.
Kuri ubu Patmos Choir igizwe n`abantu 18 bahoraho ndetse n`undi muryango mugari w`abayishyigikira mu bikorwa byayo bya buri munsi. Ikaba imaze gukora ibitaramo byinshi mu nsengero ndetse no mu ma salle atandukanye nka Centre Culturel Franco-Rwandais, Mille Collines n`ahandi hatandukanye kandi ibi bitaramo byose bikaba byaragiye bitanga umusaruro ushimishije. Iyi chorale ikaba imaze kugira Album 7 z`amajwi ndetse na 2 z`amashusho.
16,590 total views, 43 views today


text:
Ubundi impamvu yo gushinga urugo ikwiye kuba iyihe?
Hari ikibazo kimaze kuba nk’icyorezo kitwa gutandukana kw’abashakanye. Ntibikiri ibidasanzwe kuko ijanisha ry’ingo zitandukana rirushaho kuzamuka uko iminsi igenda ishira. Mu by’ukuri ugenekereje wavuga ko igisata cy’ingo kirarwaye ku buryo bugaragarira umuntu wese, kuko abajya kwandikisha ingo bahurira hamwe n’abajya gusaba ubutane.
Ibi ntibiri mu mugambi w’Imana na gato. Ubusanzwe twari tumaze kumenyera ko wenda biba mu bihugu bindi ariko n’iwacu bimaze gufata indi ntera. Biba agahomamunwa rero iyo bibaye ku bakristo.
Umuntu rero akaba yakwibaza ngo impamvu y’ibi ni iyihe? Ntawabimenya ku buryo buhagije ariko bishobora kuba biterwa n’uko aba bakristo bajya gushinga ingo batabanje gutekereza ku cyo bagiye gukora, bigatuma bubaka izidashingiye ku Mana. Ubundi urugo ni umushinga Imana yatangirije muri Edeni ku bwa Adamu na Eva.
‘’Uwo muntu yita amatungo yose n’inyoni n’ibisiga byo mu kirere n’inyamaswa zo mu ishyamba zose, ariko umufasha umukwiriye yari ataraboneka. Uwiteka Imana isinziriza uwo muntu ubuticura arasinzira, imukuramo urubavu rumwe ihasubiza inyama.’’ Itangiriro 2:20-21
Urabona hano Adamu amaze kwita inyamaswa zose, yari wenyine, Imana imwitegereje ibona si byiza ko aba wenyine, hari ikintu abura, ihitamo kumuha umufasha umukwiriye. Ushingiye kuri aya magambo ntabwo gushinga urugo ari ibintu byo kunezeza amarangamutima gusa y’urukundo, ahubwo ni umushinga Imana yatangije kuva kera kugira ngo yuzuze umugambi wayo.
Ubwo bivuze ko uwo washaka wese yakubera umugore, ariko uwo Imana yashaka niwe wakubera ugukwiriye. Ijambo ry’Imana riravuga ngo ‘’Urugo n’amatungo umuntu abiragwa n’ababyeyi be, Ariko umugore witonda amuhabwa n’Uwiteka.’’ Imigani 19:14
Hari ibyo abantu bita urukundo ariko wenda rimwe na rimwe binashingiye ku marangamutima, nayo ubwayo yangiritse kubera ibifatika umwe muri bombi abonye ku wundi. Bene ibi iyo bishingiweho biba bifite igihe (garanti) gito kuko nyine na bya bintu birashira.
Ubundi icyazanye urukundo hagati y’abantu mujye mugitegereza kizanarusubizayo. Niba urugo rwanyu rushingiye ku kazi keza, imodoka nziza, n’ibindi bizarangira kandi ntibizarusiga bizajyana n’ibyo byazanye.
Ibi bimeze nka kumwe Yesu yaciye umugani w’umuntu wubatse inzu ye ku musenyi, yahungabanywa ikagwa, ariko umunyabwenge wayubatse ku rutare twagereranya na Kristo, naho imivu yatemba, imiyaga ikaba myinshi azamera nka wa muririmbyi ngo ntabwo imivu intembana, kuko Yesu niwe nihishemo yambereye ubuhungiro.
Imana ibahe umugisha, abazubatse izikomeze, abatarazubaka tubifurije kubakirwa n’Imana. Amen!


text:
Iki gikorwa cy’inteko y’abanyamuryango ba FPR Inkotanyi mu rwego rw’Umurenge wa Base, cyabaye tariki 3 Kamena 2016, gihurirana no kurahiza abanyamuryango bashya 38.
Umukuru wa FPR - Inkotanyi mu Murenge wa Base, Mbatezimana Ignace, avuga ko bishimira byinshi bagezeho birimo ubuhinzi bwa kijyambere, imibereho myiza, n’isuku, bityo ko basanze bakwiriye gufasha bagenzi babo kugira ngo bongere imbaraga zo kwihuta mu iterambere.
Ntezimana Benita, imfubyi ifite ubumuga bw’ingingo n’ubwo kutabona, yishimiye inka yahawe, avuga ko byose abikesha imiyoborere myiza ya Perezida Paul Kagame.
Yagize ati “Sinabona uko mbivuga kuko iyi Leta iyobowe neza izirikana n’abafite ubumuga. Ndishimye cyane kuko ngiye kunywa amata nk’abandi kandi iyi nka nzayifata neza izajye impa n’agafumbire.”
Ubuzukwagira Consiriya utuye mu Kagari ka Rwamahwa, avuga ko agize amahirwe adasanzwe yo kubona inka kuko ubusanzwe atunzwe no guca inshuro, atabashaga kuyigurira. Avuga ko agiye kuyorora neza ikazamuvana mu bukene.
Yagize ati “Ngiye gukora niteze imbere, mpinge kijyambere, mpe abana amata, abuzukuru n’abaturanyi kandi nshimiye Leta y’Ubumwe idushishikariza gukora. Nta guhora umuntu ateze amaboko.”
Abanyamuryango ba FPR Inkotanyi basabwe kubahiriza amahame agenga iri shyaka kandi bagatinyuka gukora ubucuruzi bwambukiranya imipaka, cyane cyane mu bihugu bigize Umuryango wa Afurika y’Iburasirazuba (EAC).


text:
Ijambo SOPECYA ryakomotse ku gitekerezo cya sosiyete yumugabo witwaga MUKANIWA Deogratias wakomokaga i Cyangugu, iyo sosiyete ikaba yaracuruzaga ibikomoka kuri Petroli, birimo essence nibindi. Uyu mugabo Mukaniwa Deo, akaba umuntu wakundaga cyane abantu b'ungano rwe bareranywe ndetse naho yakomotse, uyu mugabo yari yaravukiye ahitwaga i Cyangugu, ariko ubwo yari amaze kugira amafaranga menshi ndetse abarirwa mu rwego rwabakire, yakomeje kwibuka abo bareranywe ndetse nabo mugace kiwabo, ntakintu kiza cyamushimishaga nko kwibuka ibihe bye bya kera yagiranye nabantu biwabo cyane cyane abo bareranywe. Mu buzima bwe yavuze ko atazibagirwa na rimwe abandi bantu bamerewe nabi, ntabwo yajyaga yihanganira kubona amerewe neza mu gihe abandi basangiye ubuzima bwo mu bwana ndetse nabana babo baguwe nabi.
Mukaniwa Deogratias wakoraga akazi kubucuruzi, akagira amazu menshi, ndetse namagaraji, ariko ibyo byose byakundaga gukorwamo nabantu bareranywe cyangwa se nabantu bakomoka iwabo I Cyangugu, kubera ko yakomeje guha agaciro abandi bantu basangiye akabisi nagahiye, abaha akazi atitangiriye itama, byatumye imitungo ye igenda ikendera bikomeye. Amaze gukomera cyane mu bukungu, yakoze ibishoboka yubaka amashuri namavuriro iwabo hafi yaho bita i Mibirizi ku muhanda uva Kamembe ujya mu Bugarama, ibyo bikorwa akaba yaravugaga ko abantu biwabo bazajya bigira ubuntu kandi bakivuriza ubuntu. nyamara ayo mazu yaje kwangizwa bikomeye mu gihe cya jenoside.
Mukaniwa Deo wakomokaga i Cyangugu, amaze kujya mubucuruzi bwa Petroli, sosiyete ye yahisemo kuyitirira izina ryaho akomoka kugirango buri wese uzumva iryo zina azajye yisanga nkujya iwabo kandi yerekane urukundo akunda iwabo nabo barerwanywe, ahitamo kuyita SOPECYA bisobanura (SOCOIETE PETROLIERE DE CYANGUGU) ati ntakiza nko kwibuka kwivuko ryawe ndetse ukahakunda ariko cyane ukagirira impuhwe abo urusha ubushobozi mu mutungo, iyo sosiyete imaze guhomba ndetse naho yakoreraga hafi yo mu KANOGO yaguzwe nindi yitwa SOPETRAD.
Mu mwaka wa 1997, bamwe mu banyarwanda bari bazi urukundo rwagirwaga na MUKANIWA DEO akunda kwiyibutsa ibihe byo mu bwana, bagiye bahurira muri Hoteli Chez LANDO, bakabyina indirimbo zibubutsa ibihe bya kera bita KARAHANYUZE, bazita ko ari iza BASOPE, ubwo haba hakomeje kwamamara ijambo ryubusope, ndetse nindirimbo bazita insope, ndetse ninjanya yazo ikaba insope, biza kwimukira mumuco wabantu bakunda ibya kera kandi bagakunda urungano rwabo rwa kera, bakabihuza no kwitwa ABASOPECYA. Izo ndirimbo za karahanyuze zabyinirwagwa kwa LANDO zabaga ahanini zirmo abaririmbyi ba kera nka Abdoul MAKANYAGA nabandi bibutsa ibihe byo hambere byumunezero bya GISOPE.
2. UKO IJAMBO RYA SOPECYA UBU RIKORESHWA.
Nyuma yaho abantu benshi bisanze batarerewe mumuco umwe, byabaye ngombwa ko abantu bari mu Rwanda babitirira kugira umuco wa GISOPE mbese umuco mwiza, wubupfura ndetse nubufatanye.
Ijambo SOPECYA rirakoreshwa mu guhuza abanyarwanda bose, iyo bifuza kugira bimwe bunguka batazi kandi batigeze kumenya ku Rwanda kubera amateka yaranze abanyarwanda, bityo ukumva umuntu abaza icyo atazi ku Rwanda, bakamubwira ngo nashake ABASOPE bamusobanurire.
ABASOPE bakomeje kugira urugwiro kandi bakagerageza gukurikirza umuco nyawo wa kinyarwanda ari nawo wa kimuntu, kwitwa UMUSOPE ubu ntibusobanura gusa kuba wiyibutsa ibya kera, ahubwo bisobanura ubusabane,urugwiro, kwibukiranya no kubazanya ku byakera.
Ubusope buraryoha cyane, iyo urungano rwimyaka yose ruhuriye mu gitaramo, rukibukiranye kera uko rwavomaga imigezi, uko rwakuburaga ku miharuro, uko rwararanaga mu mashuri, uko rwajyanaga mu misa, munsengero, mu misigiti nahandi, uko imihanda kera yari imeze, uko amakipi yimipira yari ahagaze nibindi. Ubusope bwarakunzwe cyane nabantu batari bake, kuburyo ubu kwitwa UMUSOPE bisigaye ari ibya buri wese.
DUHARANIRE TWESE KUGIRA UMUTIMA UKUNDA BAGENZI BACU, TWIBUKE IYO TWAVUYE DUFASHE ABABA BAKIHABABARIYE.
MURAKOZE.


text:
ven.
04
nov.
2011
Karoli yavukiye mu Butaliyani, tariki ya 2 Ukwakira 1538. Nyina yari mushiki wa Papa Piyo wa IV. Kuva akiri muto, yagaragaje urukundo rukomeye afitiye Imana akaba ndetse yari n’umwana ushiritse ubute kandi ukunda kwiga. Ibyo byatumye n’ababyeyi be bahitamo kumushyira mu mashuri yayoborwaga n’abihayimana, bagira ngo ahanini bizamufashe kugera ku cyifuzo cye cyo kuzaba umusaserdoti.
Ageze ku myaka makumyabiri n’ibiri, Papa Piyo, wari nyirarume, yamushimye ubwitonzi n’ubuhanga amubonamo, amuha imirimo ikomeye i Roma. Ntibyatinda ndetse ahabwa ubwepiskopi, nyuma banamugira umukardinali. Nubwo ariko yahawe ikuzo ry’ubwepiskopi n’ubukardinali akiri muto cyane, ntibyatumye akurizaho kuba yakwikuza na gato. Ahubwo yihatiye cyane kubera bose urugero muri byose ndetse icyo gihe binatangaza benshi. Agaragaza rwose ishusho y’umukristu nyawe, n’uruhare rubereye koko umwepiskopi n’umukardinali mu mirimo ya gitumwa. Yarushijeho kugaragaza umurimo w’intumwa y’Imana arengera imbabare igihe i Milani hateye indwara y’icyorezo yatsembaga imbaga. Yarengeye abarwayi benshi n’abakene kugeza n’ubwo yemeye kugurisha n’igitanda cye ngo abone uko agoboka abari mu kaga. Ni abo yemeye kugumana na bo, abaturamo, ahitamo kandi no gusabiriza ku nzira kugira ngo abarwaneho.
Karoli Boromeo yitabye Imana akiri muto, afite imyaka mirongo ine n’itandatu gusa. Abakristu baramuririye bikomeye ndetse ntibashidikanya kwemeza ko yari Intumwa Imana yari yaraboherereje. Ni we wamamaje hose amashuri y’amaseminari arererwamo abitegura kuzaba abasaserdoti.


text:
lun.
18
févr.
2013
Mu mwiherero usoza uko bisanzwe, urubyiruko rwa Paruwasi Gituza, basenga, bakora, guhera ku 10-14 Gashyantare 2013 ibyishimo byari byinshi mu gusoza umunsi mukuru wa Saint Valentin.
Ku itariki 10 kugeza 14 Gashyantare urubyiruko rwa Paruwasi Gituza, rwitabiriye ihuriro ry’urubyiruko, bahuzwa n’isengesho, ibikorwa by’urukundo, bagahabwa inyigisho zitandukanye. Insanganyamatsiko y’ uyu mwaka yari « ni mugende mwigishe amahanga yose » Mt28,19.
Mu batanze ibiganiro bose bagiye bibutsa urubyiro ko gukunda isengesho biha urubyiro ibyishimo by’umutima. Padiri Emmanuel NDATIMANA wabimburiye abandi yakomeje mu nyigisho ye ababwira ko ubutumwa bwa Yezu wazutse umuntu agombu kubanza kubwakira we ubwe. Ati « uwa mbere utumweho ni wowe ubwawe » kubanza kwiyinjiramo, ukisuzuma , ukirebamo ibyiza wakoze ukabikomeza naho ibibi ukabihashya ku buryo bwose.
Yezu araduhamagara : aradutuma he ? ndagenda ndinde ? Padiri Emmanuel NDATIMANA yakomeje abwira urubyiruko ko rugomba kwimika Imana iwabo mu rugo.
Urubyiruko mugikorwa cyo gutunganya ahazubakwa Stade
Urubyiruko rwitabiriye ibikorwa by’urukundo mu byishimo byinshi bakora umuganda ahateganywa kubakwa “ Stade” bakomereza mu kiganiro cyatanzwe na Padiri Donat NSABIMANA, Padiri Mukuru wa Paruwasi Gituza. Kuri Litulijiya y’igisibo na Pasika aho, agendeye ku Iyimukamisiri ry’umuryango wa Isiraheli, yagiraga ati “ iyo umuntu abatijwe aba yinjiye mu gihe cy’ubutayu agana mu gihugu cy’isezerano” Ni igihe kirangwa n’ibigeragezo kikanarangwa no gutegereza igikorwa cyihariye cy’Imana. Uwabatijwe aba agomba guhangana na Sekibi kandi akamutsinda ku rugero rwa Yezu Kristu. Yabibukije uburemere n’ubukuru bwo guhimbaza Pasika nk’abakiristu.
Mu gusoza bizihije umunsi mukuru wa Saint Valentin
Mugihe umunsi mukuru wa Saint Valentin wizihizwa n’abantu benshi bakundanye mu buryo budahwitse, urubyiruko rwa Paruwasi Gituza rwiyemeje kwerekana uko uyu munsi ugomba kujya wizihizwa.
Kugira amasezerano Urubyiruko rwa Paruwasi rwasezeranye ibi:
- Kwitandukanya n’imvugo, imiziki, y’ibiterasoni
- Kutareba amashusho y’ibiterasoni
- Biyemene kutajya ahantu hagaragara ko hashobora gushora abandi mu ngeso mbi z’ubuhabara
- Gutandukana n’imyambarire idakwiye, yakwingiza mu bandi no muribo, umugenzo mwiza w’ubumanzi.
- Kwirinda ibiyobyabwenge
- Gutandukana n’ingeso mbi zose zica itegeko rya gatandatu, bityo umuntu agategereza mubudahemuka, arinda ubusugi bwe, kugeza igihe Imana izamwerekera uwo bazabana.
-Kwiyemeza gushishoza ku bijyana n’inyigisho zitangwa ku buzima bw’imyorokere. Bakakira inyigisho za Kilziya kuko ari zo zijyanye n’umugambi w’Imana.
Mu gitambo cya misa, bahawe urumuri ngo bajye kumurikira abandi, urubyiruko n’abakiristu muri rusange. Nyuma basoje n’ubusabane, basangirira mu busitani Paruwasi.
Fratri Fulgence DUNIYA
15 Gashyantare 2013


text:
Rwanda | Kanama: abaturage biyubakiye ibiro by’utugari bakoresheje umuganda
Abaturage bo mu murenge wa Kanama akarere ka Rubavu bashimwa kuba bamaze kwiyubakira utugari dutanu mu tugari turindwi, bakoresheje imbaraga zabo mu muganda, none bageze ku rwego rwo kubaka ibiro by’imidugudu.
Nkuko Guverineri w’intara y’uburengerazuba Celestin Kabahizi yabitangaje mu nama yagiranye n’abayobozi b’inzego z’ibanze taliki ya 5/10/2012 ngo abandi bayobozi b’utugari bari bakwiriye kurebera kubo muri Kanama kuko bafatanyije n’abaturage kwiyubakira inyubako z’utugari, nyamara imirenge ikize nka gisenyi batarabishobora.
Uretse kuba Guverineri ashima abaturage bo mu murenge wa kanama, minisiteri y’ubutegetsi ishima uyu murenge kuza ku mwanya wa gatatu ku rwego rw’igihugu mu ndashyikirwa mu bikorwa by’umuganda, ishyikiriza uyu murenge ibihembo by’ishimwe birimo miliyoni imwe y’amafaranga y’ uRwanda, igikombe n’ icyemezo cy’ishimwe  mu rwego rwo kubashimira.
Inyubako z’utugari twubatswe biciye mu muganda zihabwa agaciro ka miliyoni 54 z’amafaranga y’u Rwanda zikubakwa mu bikorwa by’umuganda mu mwaka w’2012
Abaturage bo mu murenge wa Kanama bavuga ko bari bakoze bagamije kwiteza imbere batazi ko bazahembwa ubwo bahembwe bakaba bavuga ko bagiye gufatanya n’ubuyobozi bwabo mu bikorwa biteza imbere umurenge ubutaha bakazaba abambere mu bikorwa byo kurwanya isuri, kubungabunga ibyagezweho, kuzuza utugari tutubatswe hamwe kwiyubakira inyubako z’imidugudu.
Kuba bamwe mubaturage bavuga ko bamaze kumva uruhare rwabo mu gukora ibikorwa byo guteza imbere umurenge wabo, bitanga ikizere ko n’indi mirenge izagenda iyigiraho mu kwiyubaka, abaturage bakaba basabwa kwiha agaciro baharanira kugera ku iterambere bagizemo uruhare kurusha uko baza kubikorerwa.
Â


text:
Ibi yabitangaje mu ijambo yagejeje ku bayobozi b’ibigo by’amashuri Gatolika byo mu Rwanda, mu nama yabereye kuri Stade Nto ya Remera kuri uyu wa Gatatu, tariki ya 19 Ukwakira 2016.
Yagize ati “Ntabwo twemera na gato igihano kibuza umwana kwiga. Ari abize uburezi ntaho bigishijwe ko nujya mu ishuri umwana agakosa uzamuhanisha kumwirukana. Ni ibintu bishya rero tunibaza ababikora aho babivanye, ari na yo mpamvu tutabijenjekera gusaba ibigo by’amashuri ko nta muyobozi n’umwe wemerewe kwirukana umwana akamubuza kwiga.”
Munyakazi yasabye ko ibi bihano bihabwa abanyeshuri bakoze amakosa bishobora gusimbuzwa ibindi bitababuza gukurikirana amasomo.
Ati “Kera ndibuka tukiga hari igihe wakosaga bakaduhanisha kuvuga ngo abandi nibajya mu kiruhuko wowe urasigara ukoropa ishuri. Kimwe ukemuye ikibazo cy’isuku nke yari mu ishuri, icya kabiri bigufasha kumva ko ubwo uri kubikora wenyine ari igihano uhawe utazongera kubisubira. Ibyo byadufashaga kudakora amakosa.”
Yakomeje avuga ko abashobora kuzarenga kuri uyu murongo bashobora kuzabihanirwa.
Ati “Bivuze ngo ni byiza ko abantu babirebaho kandi twe nka Minisiteri y’Uburezi rwose ntabwo tuzabyihanganira, nibiba ngomba tuzatanga amahugurwa, ariko ndumva bitanakenewe, kuko ndizera ko abantu bahabwa kurera bakabaye nabo bazi ko uburezi butandukanye cyane n’ibyo bibuza abana kwiga.”
Yongeyeho ati “ Erega, umwarimu cyangwa umurezi ni Umunyarwanda. Dufite amategeko agena uko Umunyarwanda witwaye nabi cyangwa se utubahirije ibyo agomba gukora ahanwa. Kuba umuntu urera byo ni umwihariko mu gihe udatanze uburezi bwiza, uriya mwana hari abandi babyita ko uri kumuroga, byagaragaye rero ko ubifitemo uruhare kandi rugaragara neza, amategeko yagukurikirana nk’umuntu utandukiriye n’icyemezo cy’igihugu n’amabwiriza akureba ku buryo wabihanirwa.”
Yasabye abayobozi b’ibigo by’amashuri Gatolika kwereka abandi ko kurera bitandukanye no kugira umwana inzererezi.
Ati “Mudufashe mu bigo by’amashuri gatolika twereke abandi ko kurera umwana atari ukumwirukana ngo umwohereze mu muhanda rimwe rimwe ntunabwire umubyeyi ko umwana atakibarizwa mu maboko yawe.Mwibaze hagati aho aho umwana ari, icyo arimo gukora. Ku ishuri bamwirukanye, umubyeyi ntabizi, ntaje kumufata, rimwe na rimwe uwo mwana yirukaniwe ikosa ryakabaye riryozwa umubyeyi ariko hari abakibikora.”
Perezida w’Inama Nkuru y’Abepisikopi Gatolika mu Rwanda, Musenyeri Philippe Rukamba yavuze ko ibyo bihano bidakwiriye mu mashuri yo mu Rwanda kuko ibihano bikabije atari byiza.
Yagize ati “Kenshi mu mashuri gatolika haravugwa ikibazo cyo guhana abana bigize indakoreka, kurera ni ukuba umubyeyi, ukamenya no kubahana ukurikije imyumvire y’igihugu, iy’abana n’iy’ababyeyi.”
Yongeyeho ati “ Kugira ngo urere si ngombwa gufata umwana ngo umukubite umubabaze, inkoni ivuna igufa ntikiza ingeso. Hari n’ubundi buryo bwinshi bwo guhana usaba umwana gukora umurimo runaka[…] Na ‘Weekend’ na zo tugomba kuzireba neza ntibibe ikintu gitesha umwana igihe cyo kwiga. Ndabizi ni ibintu bikomeye ariko nagira ngo muzige ku ishuri ryanyu ibijyanye no guhana abana, habe ikintu cyagaragarira bose yewe ndetse n’ababyeyi cyatuma ibihano dutanga byumvikana.”
Musenyeri Rukamba yavuze ko mu gihe cyabo uwakosaga yahanishwaga gusoma ibitabo agafata mu mutwe amagambo akomeye(bitaga ‘temps Primitif’ mu Kilatini, ngo byatumaga uwakosaga cyane ahinduka umuhanga mu kumenya ayo magambo.
Ati “Guhana umwana ngo bigomba kujyana no kumwereka ko yakosheje,yabihanirwa ariko akumva ko ahanwe nk’umwana ukundwa.”
Amafoto:Luqman Mahoro


text:
Uko waca umwana wawe ku ngeso yo gutukana
Hari ikigero umwana ageramo ugasanga aratukana cyane. Icyo gihe umubyeyi arahangayika kuko usibye no kuba yamukoza isoni mu bantu iyo atukanye, abenshi baba banatinya ko iyo mico yazayikurana akaba umwana w’imico mibi.
Mu gihe rero ubona umwana muto atukana cyane wakora ibi mu kumuca kuri iyo ngeso:
Shyiraho amategeko ngenderwaho: Abana bagira ingeso yo gutukana kuko baba bafite aho babikuye nko ku bandi bana bigana n’ahandi. Icyo gihe abana bo babigana kuko babona batukana ntibibagireho ingaruka. Niyo mpamvu rero nk’umubyeyi uba usabwa gushyiraho amategeko mu rugo rwawe abana bose bakamenya ko gutukana bitemewe haba mu rugo ndetse no ku ishuri. Gusa na none iyo umwana abisubiriye akarenga ku mategeko wamuhaye, jya wirinda kumurakarira cyane. Ahubwo urongera ukamusubiriramo rya tegeko watanze mu rugo.
Jya umuha ibihano agerweho n’ingaruka zo gutukana: Nyuma yo kuba warashyizeho amategeko ukabona umwana akomeza kuyarengaho noneho ushyiraho ibihano. Ibihano umuha bigomba kuba ari ibimwigisha ko gutukana bidakemura ikibazo afite, ko ahubwo birusho kongera icyo kibazo. Gusa na none wirinda ibihano bimubabaza ku mubiri nko kumukubita n’ibindi. Muhe ibihano bimubuza ibintu akunda, nko kumubuza kureba televiziyo niba ayikunda, ukamukingirana mu cyumba wenyine n’ibindi.
Gusobanurira umwana uko yagaragaza uburakari bwe adatukanye: akenshi abana batukana kuko baba bafite uburakari babuze uko bagaragaza. Niba umwana wawe atukana ukabona abiterwa no kuba arakaye , jya umutera umwete umubwire ko kugaragaza uburyo urakaye ari byiza, ariko ko bidakorwa mu gutukana.
Ba urugero rwiza ku mwana: Niba ukunda gutuka umwana mu byo umubwiye byose nta kabuza ko nawe azajya agutuka. Birashoboka ko nawe utukana ubitewe nuko warakaye ugasanga abana ubabwiye nabi ubashihura. Icyo gihe uba ubereka ko iyo umuntu arakaye aba agomba kwerekana uburakari bwe abinyujije mu gutuka abandi.
Ntukagaragaze na rimwe ko ushyigikiye umwana wawe: Cyane cyane iyo abana bakiga kuvuga akavuga nk’igitutsi ugasanga ababyeyi baseka bigasa nkaho bibanejeje kuba umwana azi kuvuga iryo jambo. Iyo umwana abona bibanejeje nawe akomeza kujya avuga iryo jambo kuko akenshi abana bo mu kigero cy’imyaka ibiri n’itatu baba bakina n’amagambo ngo bameneye ayemewe kuvuga n’ay’atemewe, baniga uko ayo magambo avugwa. Bisaba rero ko umwana atangira kwerekwa ko iryo jambo agerageje kuvuga atari ryiza, utangire kumushyiriraho y’amabwiriza twabonye haruguru.
Ubwo ni bumwe mu buryo wafasha umwana ukiri muto ufite ingeso yo gutukana yaba atuka abandi bana cyangwa se akaba atuka n’abantu bakuru, gusa igihe cyose gutoza umwana inzira nziza bisaba kwihangana kuko bitwara igihe kitari gito.
Gracieuse Uwadata


text:
Uko tangawizi ivura isesemi umugore utwite
Isesemi ni kimwe mu bihangayikisha cyane umugore utwite ugasanga yabuze amahoro. Nyamara hari uburyo bworoshye bwo gukoresha tangawizi ukaba wakira isesemi ugira igihe utwite.
Nkuko bigaragazwa ku rubuga rw’ishuri ryigisha ibyo kwita ku buzima bw’imyororokere ( RCOG), ngo tangawizi irizewe mu kuba yafasha abagore batwite kutagira isesemi.
Dore uko ikoreshwa
Ushobora kurya ibintu birimo tangawizi nka biscuits, kuyirya mu biryo bisanzwe n’ibindi
Ushobora kuyinyw amu mazi cyangwa mu cyayi
Ushobora kuyihekenya uyifashe ukayihataho agashihwa k’inyuma ubundi ukayihekenya.
Niba wajyaga uzahazwa n’isemi mu gihe utwite, ubwo ni bumwe mu buryo wakoresha ugakira isesemi.
Gracieuse Uwadata
.


text:
Umuhanzi nyarwanda uzwi nka Muchoma ukorera muzika ye muri Leta Zunze Ubumwe za Amerika, ahamya ko amaze imyaka 8 ashakisha uko yinjira mu muryango wa Illuminati benshi bakunda kwita ko ari uwa satani, kuko yifuzaga kubona icyubahiro, imbaraga n’amafaranga.
Muchoma yabwiye ikinyamakuru Ukwezi.com ko kuva yatangira umuziki yashakishije amakuru y’ibisabwa ngo yinjire muri Illuminati, ariko kugeza n’ubu bikaba byaramuyobeye kuko yabuze n’uwagiyeyo ngo amujyane cyangwa amwereke inzira imujyanayo.
Muchoma ati:
"Kuva ngitangira umuziki muri 2008 ni nabwo natangiye gushakisha amakuru ya illuminati n’ibisabwa byose kugirango umuntu yinjire muri uwo muryango ariko kugeza n’ubu nabuze amakuru afatika y’inzira binjiriramo cyangwa wenda umuntu waba waragiyeyo ngo amfate akaboko tujyane cyangwa se anyereke inzira yangezayo ya nyayo. Ubu namaze gucika intege kuburyo njye mbona illuminati ari nka propaganda z’abantu cyangwa ikintu umuntu w’umunyabwenge yaba yaricaye agahimba kuko niba ibaho koko mba narayinjiyemo cyera cyane, kuko ayo mahirwe sinayitesha, uko kumenyekana, ayo mafaranga n’ibindi byiza byose by’isi sinabyanga kandi icyo nzi cyo turi benshi twabibuze kuko iyo urebye abantu benshi babayeho nabi kuri iyi si kubera ikibazo cy’ubukene, hari n’abapfa kubera ko hari ibyo batabona."
Muchoma avuga ko hari abantu bashobora kubura iby’isi hanyuma bakazabura n’iby’ijuru, kuri we akumva byaba bibabaje cyane. Asaba kandi ko niba hari umuntu ufite amakuru yanyayo cyangwa yaragiye muri Illuminati, yazamushaka kandi abimufashijemo akaba yazamugororera.
REBA HANO VIDEO NSHYA YA MUCHOMA: VIDEO


text:
Babigaragaje ubwo umukozi w’urwego rw’umuvunyi, Jean Aimé Kajangana ukuriye ishami rishinzwe kugenzura imyitwarire y’abayobozi no kureba uko itegeko rigena uburyo bwo kubona amakuru rishyirwa mu bikorwa, yabasobanuriraga ibijyanye n’iryo tegeko, tariki ya 06 Ukuboza 2016.
Itegeko nimero 04/2013 ryo ku wa 08 Gashyantare 2013 ryerekeye kubona amakuru rigena Urwego rwa Leta rushyiraho cyangwa rukagena umukozi ushinzwe gutanga amakuru, yaba adahari hakagenwa undi umusimbura.
Kajangana niho ahera ashimangira ko umuyobozi w’akarere ariwe ugomba gutanga amakuru cyangwa undi yahaye izo nshingano.
Abanyamakuru ariko bo bavuga ko iby’iryo tegeko bihabanye n’ibyo bari basanzwe bazi. Bari bazi ko ngo umuyobozi uwariwe wese mu karere yabazwa amakuru amureba byaba ngombwa bakabaza n’umuyobozi w’akarere.
Maniraho Jean Paul umunyamakuru wa RBA avuga ko hari ibyo basobanuriwe ariko bitari mu itegeko bazi.
Agira ati "Icyo tutumvikanaho na bamwe mu bayobozi n’ahantu bavuga ngo hari umuntu runaka mu rwego ugomba gutanga amakuru byanze bikunze cyangwa agatangwa n’undi ahaye uburenganzira nagirango nkubwire ko ntahantu iri tegeko ribivuga."
Umuyobozi w’Akarere ka Nyamasheke, Kamali Fabien asobanura ko ibyo bakoraga hatangwa amakuru hagati y’abanyamakuru n’ubuyobozi binyuranyije n’itegeko.
Akomeza ahamya ko ntamunyamakuru ugomba kujya kwaka amakuru undi muyobozi mu karere uwo ariwe wese mu izina ry’ubuyobozi bw’akarere keretse umuyobozi w’akarere cyangwa undi yahaye uburenganzira.
Agira ati "Itegeko ni itegeko umunyamakuru agomba kumenya ninde asaba amakuru, ni umuyobozi w’akarere uwundi waguha amakuru ni uwo ubuyobozi bw’akarere bwahaye izo nshingano mu gihe umuyobozi w’akarere adahari.
Ariko kuvuga ngo ugiye kubaza gitifu w’umurenge binyuranyije n’itegeko."
Abanyamakuru bo ariko bahamya ko bigene gutyo kubona amakuru mu karere byajya bigorana kandi agatinda kuboneka. Bahamya ko uburyo bari bamenyereye bwo kubaza amakuru nka ba gitifu b’imirenge bwatumaga babona amakuru byihuse.
Ibitekerezo ( 4 )
ntabwo bisobanutse bongere babisubiremo njye ndabona aruburyo bwiza bwo kwimana amakuru eg:niba mumurenge runaka hari inkuru ukayibaza mayor azakubwira ko atari abizi agiye kubikurikirana nzababwira maze kubimenya kuki ubishinzwe atariwe ubisobanura
Ntibakabeshyere itegeko,umuyobozi wese akwiye kubazwa no gusobanura ibyo akora keretse ibitari munshingano ze murakoze
kudatanga amakuru niho nababwiye hagaragaramo nonese niba ntaruswa ntakibazo kirimo niyihe mpamvu banga kuyatanga murakoze
Aha najye simbyemera kuko umurenge, akagari n’Umudugudu nazo ni inzego. Ubwo bigenze gutyo byaba ngombwa ko Mayor nawe atatanga amakuru agategereza Governor, Governor nawe ntayatange agatangwa na Minister, Minister nawe akavuga ko azatangwa na Perezida


text:
1 Abakorinto 5 : 7 Nuko nimwiyezeho umusemburo wa kera kugira ngo mube irobe rishya, mube mutakirimo umusemburo wa kera koko kuko Pasika yacu yatambwe, ari we Kristo.
Nyuma yo gusaba ko abakurikirana iyi nyigisho ya Pasika basoma igice cya 12 cy’Igitabo cyo Kuva, ntangiye noneho inyigisho mu buryo bwimbitse.
Nashimishijwe n’ubutunzi bwa kiriya gice aho Imana yatangaga Itegeko rya Pasika ndetse n’amabwiriza agenga ishyirwa mu bikorwa ryayo.
Ubundi Pasika yavuye mu Ruheburayo " Pei-Samekh-Cheit" ryaje kuva mo " Pesach " risobanura ijambo ryo mu cyongereza "Passover" bivuga "kurengana" cg "kunyurwaho". Ryavugaga ko inzu y’uwasize amaraso y’umwana w’intama ku miryango yagombaga kurengwa mu gihe Malaika yicaga imfura zo mu Giputa.
Ubundi Pasika ya Mbere yaranzwe no kubaga umwana w’intama. Iki cyari ikimenyetso gikomeye gisura gucungurwa binyuze mu maraso ya Yesu, kurukoka, kuva mu maboko y’umurimbuzi.
Nyuma yo kwiga kino cyanditswe nongeye kwibutswa ukuntu Yesu ariwe mutima wa Bibiliya, naho Pasika ikaba umutima w’agakiza kacu.
Nasanze umuntu akuye Yesu muri Bibiliya ihinduka igitabo gisanzwe kd Pasika ikuwe mu gakiza, ubukristo buhinduka idini!
Ikibabaje n’uko abantu benshi bajya batunga Bibiliya umwaka izira Yesu. Bakamwibuka kuri Pasika. Abandi batunze ubukristo buzira Pasika ariko iyo bigeze muri iki cyumweru baramwibuka! Nabaye Anvers mu Bubiligi aho urusengero runini rujya rumara umwaka rufunze kubera ko abantu bataza guterana ariko byagera kuri Pasika ibihumbi bikahabyiganira!
Niba umaze umwaka udafite Kristo ariko ukaba umwibukijwe n’icyumweru cy’amashami cg cya Pasika urambabaje!
Ufate umwanya utekereze kuri aya magambo, urasanga bitangaje! Fata ingamba yo kugendana Pasika aho uri hose! Kristo niwe Pasika yacu!
Mugire ijoro ryiza!
Dr Fidèle MASENGO, Foursquare Gospel Church Kimironko masengof@yahoo.fr


text:
Mu mpamvu zatumye Imana ikora umushinga wo kurema, harimo no kugira ngo igire ibiremwa bizajya biyiramya bikayihimbaza kubw’icyubahiro cyayo gikomeye ifite. Nkuko yirahiriye ko nta wundi izigera isangira nawe icyubahiro, nicyo cyatumye ihitamo kurema umwana w’umuntu kugira ngo ajye ayiramya ayihimbaze, kuramya no guhimbaza rero byashyizweho n’Imana kandi bikora ku bwiza bwayo cyane iyo bikoranwe umutima uhamanya n’Umwuka Wera ko bikwiye kunezeza Imana.
Abisirayeli bamaze igihe kirekire cyane bifuza kubakira Imana inzu yayo, ariko bibatwara igihe kirekire ntibacika intege. Nyuma y’imyaka itari mike inzu yaruzuye idasanzwe maze Abisirayeli baze kuyimurikira Imana bishimye cyane ku buryo budasanzwe.
Mbega ukuntu byari ibirori bidasanzwe!, amakorari atandukanye araririmba, abacuranzi baracuranga n’abaririmbye bibumbiye mu matsinda nabo bararirimba biba ibirori bidasanzwe.
Uwo wari umunsi udasanzwe muri Isirayeli, abalewi bari bamaze igihe bitegura, abatambyi nabo bariteguye neza umurimo wabo. Salomo umunyabwenge ukomeye wabayeho niwe wagombaga kuyobora amasengesho y’uwo munsi muri yo minsi, kubera kwitegura neza kuramya no guhimbaza Imana byagenze neza kuruta uko babitekerezaga mu mitegurire y’icyo gikorwa kuko byazamutse bigakora ku Mana irushaho kumanura icyubahiro cyayo muri yo nzu barimo bayihimbarizamo.
Bazanye isanduku y’isezerano maze abatambyi binjira ahera h’ahera ari ko abaririmbyi baririmbaga indirimbo zo guhimbaza Imana, Bibiliya iravuga ngo” Ubwo abavuzaga amakondera n’abaririmbaga bahuza amajwi. Bumvikanishije ijwi rihuye bahimbaza bashima Uwiteka, kandi barangurura amajwi yabo n’amakondera n’ibyuma bivuga n’ibintu bicurangwa, bahimbaza Uwiteka bati “Uwiteka ni mwiza, kandi imbabazi ze zihoraho iteka ryose.” Nuko muri uwo mwanya inzu iherako yuzura igicu, ari yo nzu y’Uwiteka.Bituma abatambyi batakibasha guhagarara ngo bakore ku bw’igicu, kuko icyubahiro cy’Uwiteka cyuzuye inzu y’Imana.” 2 Ngoma 5:13-14
Iki cyanditswe kiragaragaza ko icyubahiro n’ubwiza by’Imana byamanutse mu nzu yayo igihe abantu bari batangiye guhimbaza no gushima Imana. Ikintu kerekana neza ko rwose Imana inezererwa kuyihimbaza, tekereza nawe ukuntu icyubahiro cyayo cyamanutse kikuzura urusengero kugeza n’aho abatambyi batari bagishoboye gukora umurimo wabo.
Kuba Imana yaramanutse ikabana n’Abisirayeli n’ubu niko ishobora kumanuka icyubahiro cyayo kikuzura inzu yayo no mu mitima y’abantu bose igihe cyose baba biteguye kandi bakiga neza kuyishima no kuyihimbaza.
Nta kindi rero waha Imana kuko nibyo ufite niyo yabiguhaye ariko nubwo ifite byose hari icyo nawe ishaka ko wayiha idafite, Imana ishaka ko wayihimbaza dore ko ari yo ntego nyamukuru Imana yaremeye umuntu.


text:
“Dukwiye guhindura abantu kuba abigishwa ba Yesu” Pastor Rwigamba Clément.
Hari igihe abakristu bibagirwa inshingano yabo y’ibanze hano ku isi, bagahugira mu bidafitiye umumaro ubwami bw’Imana.
Nyamara nk’uko Pastor Rwigamba Clément yabitangarije UBUGINGO.COM, abakristu bakwiye kuzirikana no gushyira mu bikorwa inshingano basigiwe na Kristu ari yo kumenyesha abantu ubutumwa bwiza bwa Yesu Kristu.
“Nuko mugende muhindure abantu bo mu mahanga yose abigishwa, mubabatiza mu izina rya Data wa twese n’Umwana n’Umwuka Wera, mubigisha kwitondera ibyo nababwiye byose. Kandi dore ndi kumwe namwe iminsi yose kugeza ku mperuka y’isi.” Matayo 28:19-20.
Ashingiye kuri iri Jambo yaboneyeho kubaza buri mukristu ikibazokigira kiti, “Dukwiye gushyira mu bikorwa iyi nshingano, kuko ubo Yesu yazaga mu isi, yashakaga kumenyekanisha Imana, uburyo bwo kuyegera no kubana na yo. Ese wowe urayimenyekanisha?”


text:
Kuri uyu wa gatanu ni bwo abakerarugendo bagera kuri 70 baba mu Rwanda berekeje muri pariki ya Nyungwe mu gikorwa cya ’Tembera u Rwanda’ kigamije gukangurira abanyarwanda gusura ibyiza bitatse u Rwanda.
Pariki ya Nyungwe igizwe n’ishyamba rikunze kugwamo imvura, ikaba ibarizwamo ubwoko 13 bw’inyamaswa, ubwoko bw’inyoni 3000, ibiti n’ibimera ibihumbi 1068 ndetse n’ibikururanda by’ubwoko 38 by’umwihariko ikaba ari n’isoko y’uruzi rurerure rwa Nil rufatwa nk’urwa kabiri mu burebure nyuma ya Amazone.
Abakerarugendo bose bahagurukiye rimwe ku cyicaro cya RDB, mu rugendo rw’amasaha agera kuri 5 bageze muri Pariki ya Nyungwe, benshi ku maso hagaragaraga umunaniro ariko akanyamuneza ari kose, bafite amatsiko menshi yo kwibonera ibyiza bitatse pariki ya Nyungwe bajyaga babwirwa nk’aho iri i mahanga.
Ibiti n’ibimera bifite akamaro gakomeye
Ahitwa k’Uwinka ni ho abakerarugendo bakiriwe bahabwa ibikoresho bifashisha mu gutembera ishyamba birimo, amakoti ahangana n’ubukonje n’imvura ikunze kuba mu ishyamba, inkweto zabugenewe (boot) ndetse n’udukoni two kwicumba, ubundi bahabwa amabwiriza y’uburyo bari bitware mu ishyamba.
Mu rugendo rwerekeza ku kiraro kirekire kiri muri pariki ya Nyungwe abakerarugendo mu matsinda atandukanye bagenda basobanurirwa ibintu bitandukanye bibarizwamo n’abashinzwe kubayobora .
Muri iyi pariki harimo ibimera by’ubwoko butandukanye, byose bigiye bifite imimaro itandukanye , ibivura indwara z’abantu n’amatungo ndete n’ibikorwamo ibikoresho bitandukanye bya Kinyarwanda.
Ibiti byose biri muri pariki ya Nyungwe ni gakondo, ibimezemo bitari gakondo nk’inturusu birarandurwa.
Muri ibyo twavuga nk’umushwati, imbuto umunazi, n’umusekera bivura inzoka zo mu nda ,umugeti uvura ibicurane, begoniya ihagarika ukuva kw’amaraso n’ibindi byinshi bitandukanye bivura n’izi nyamwaswa ubwazo.
Muri iyi pariki hagaragaramo ikimera kitwa igishigishigi bivukwa ko ari cyo cyimera gikuru kuruta ibindi dore ko ngo cyabayeho mu bihe by’inyamaswa za kera zitagikunda kuboneka bitaga Dinezoro (dinesaur.)
Inyamaswa ziba muri Nyungwe ziratangaje cyane
Muri iyi Pariki ya Nyungwe kandi hagaragaramo amako agera kuri 13 y’inyamaswa zo mu bwoko bw’inguge ariko izigaragaramo ku bwinshi kandi zisurwa cyane ni: Impuundu, inkomo, ibishabaga, n’inyeenzi.
Impuundu ni inyamaswa zijya kumera nk’inkende, ndetse zifitanye isano ya hafi n’ikiremwa muntu.
Kambogo Ildephonse ushinzwe kwita kuri izi nyamaswa avuga ko zifite ubwenge bujya kuba nk’ubw’umuntu (umwana muto) ndetse zikaba zirusha ingagi uturema ngingo twa DNA kuri 98.4%.
Ikindi ngo ni uko zigira imbaraga nyinshi cyane, zikubwe iz’umuntu hagati y’inshuro eshatu n’eshanu.
Yagize ati “impuundu zijya kumera nk’abantu kuko ziba mu miryango, na zo zirababara nk’abantu, iyo imwe yapfuye ziyiguma iruhande kugeza inutse zikayisiga, zirahanana iyo umugore cyangwa icyana gikoshesheje ikigabo kirazikubita, iyo zigiye kunywa amazi zifata ikibabi kigakora nk’agakombe, iyo zigiye kurya intozi akenshi zifata agati zigakozamo kugira ngo zitazirya.”
Ikindi gitangaje ku Mpuundu ngo ni uburyo ingore yageze mu bihe byo gukora imibonano mpuzabitsina (kwima) ibikora inshuro nyinshi kandi ku bagabo batandukanye. Ngo ibishaka nko mu minsi itatu, buri munsi ikabonana n’abagabo bagera kuri 50. Inshuro imwe ngo ni amasengonda 5.
Impuundu zo muri Nyungwe zigera kuri 400, ariko siko zose zisurwa, kugeza ubu hasurwa iziri mu miryango 2 umwe ugizwe n’impundu 35 ’nuwundi urimo 60.
Inyamaswa zitwa Inkomo na zo zirasurwa ariko igitangaje kuri izi Nkomo ngo ni uko muri pariki ya Nyungwe ari ho hantu honyine ku isi haba inkomo zibana ari nyinshi kuko zigera kuri 500, ubusanzwe zikaba zitarenza inkomo 20 ziba mu itsinda rimwe.
Kugira ngo umuntu abashe gusura izi nyamaswa, bimusaba kuzinduka mu gitondo cya kare zikibyuka.
Mu mwaka ushize pariki ya Nyungwe yasurwaga n’abanyamahanga cyane aho bayisuraga ku kigero cya 83% abanyarwanda bakaba kuri 23% ariko muri uyu mwaka Abanyarwanda bariyongereye bagera kuri 37%, ndetse ngo bashobora no kuziyongera binyuze muri gahunda yiswe “Temebera u Rwanda” igamije gukangurira abanyarwanda gusura ibyiza nyaburanga bitatse gihugu cyabo.
Muri uyu mwaka wa 2016, iyi pariki imaze gusurwa n’abantu ibihumbi 11 mu gihe bihaye intego yo gusurwa n’abantu ibihumbi 12. Mu kwezi kumwe pariki ya Nyungwe yinjiza amadorali ibihumbi 400 (400$) kandi agenda yiyongera uko abakerarugendo na bo biyongera.
Nyungwe irimo uruvange rw’ibimera bitandukanye
Pariki ya Nyungwe igizwe n’ishyamba ry’inzitane
Mu gihe izuba riba ryenda kurenga muri Nyungwe ho ntihaba habona
Ibyondi biba biri ku muhanda
Ba mukerarugendo bishimiye gusura Nyungwe
Ba mukerarugendo bicumba udukoni batembera ishyamba
Hope ushinzwe kuyobora abantu muri pariki asobanura icyatsi cyomora ibikomere
Igishigishigi ni cyo cyatsi kiruta ibindi muri Nyungwe
Iki giti cyera imbuto ziribwa n’inguge zo muri Nyungwe
Imbeho ni nyinshi, bari kota umuriro
Abasore biteguye kotsa ibigori
Sofia Nzayisenga ataramiye ba mukerarugendo, birira ibigori


text:
ven.
02
déc.
2011
Amasomo:
Isomo 1: Izayi 40, 1-5. 9-11.
Zabuli 84.
Isomo 2: 2 Petero 3, 8-14.
Ivanjili: Mariko 1, 1-8.
«Nimutegure inzira ya Nyagasani, muringanize aho azanyura.» (Mk 1, 3)
Bavandimwe nshuti z’Imana, turi mu gihe cya Adiventi, bivuga gutegereza amaza ya Nyagasani. Uyu munsi rero turasabwa gutegura no kuringaniza aho azanyura nk’uko tubyumva mu masomo matagatifu Kiliziya umubyeyi wacu yaduteguriye none.
1. Mu isomo rya mbere, umuhanuzi Izayi arasubira mu magambo y’Uhoraho yo guhumuriza umuryango wa Israheli agira ati: «Nimuhumurize umuryango wanjye, nimuwuhumurize....» Uyu muhanuzi yabanaga n’abavandimwe be bari barajyanywe bunyago i Babiloni, akabahumuriza ababwira ko amakuba barimo agiye kurangira vuba, imbabazi zigatangwa, none bakaba bagiye gusubira mu gihugu cyabo. Ni ngombwa rero gutegurira Nyagasani uje kubakiza, basibanganya utubande twose, basiza umusozi wose n’utununga twose, n’imanga yose igahindurwa nk’ikibaya.
Birakwiye kwitegura Nyagasani uje atugana; aje kuturokora no kuducungura, atuzaniye amahoro, aje kudukura mu bucakara bw’icyaha.
2. Bavandimwe, gutegereza Nyagasani ni ukutarambirwa, kuko adatindiganije gusohoza isezerano rye, ntatindiganije kuza ahubwo akerejwe n’impuhwe adufitiye. Aragirango tubone umwanya wo kwisubiraho. Si Imana itinda kuza, ahubwo ni twe dutinda kuyigarukira ngo idukize. Petero mutagatifu mu isomo rya kabiri aratubwira ko Nyagasani azagaruka ku isaha tutazi, ko azaza nk’umujura, bityo akadushishikariza kuba maso, tukarangwa n’imigenzereze itunganye, kugirango azadusange turi abaziranenge n’inyangamugayo.
Gutegereza Nyagasani ni ukwisubiraho, ni ugutera ibyahise umugongo, ni ukwirega ibyaha no kwigira inama yo kutazabisubira. Ni byo Yohani Batisita ashishikariza abayisiraheli mu Ivanjiri Ntagatifu yanditswe na Mariko mutagatifu. Kuri we, intangiriro y’Inkuru nziza ni ugutsinda ingeso mbi zitwaritsemo zikatugira ingaruzwamuheto, kwicuza ibyaha byacu byose iyo biva bikagera no kubizinukwa burundu.
Nshuti z’Imana, Yezu azaza, ariko ku munsi n’isaha tutazi. Ibi rero bavandimwe biradusaba kuba maso tugahora twiteguye byaba ku manywa, byaba mu gicuku, byaba mu museso, amatara yacu agomba guhora yaka nk’aya ba bakobwa b’abanyamutima bagiye gusanganira umukwe amatara yabo yuzuyemo amavuta. Natwe rero tugomba guhorana amavuta yo kongera mu matara yacu; mu yandi magambo tugomba guhora mu rukundo, rukaturanga igihe cyose no muri byose.
Kuba maso bidusaba guhindura imyumvire n’imyitwarire, ni uguhinduka wowe wese, ugahindura icyerekezo, tugasezerera ibyo twakoraga byose bihabanye n’ubukristu; ibibi twakoraga tukabireka, ibyiza bike twakoraga tukabikomeraho, ibyiza byinshi tutakoraga tukiyemeza kubikora.Bitabaye ibyo, Nyagasani uje atugana ntiyabona aho anyura kuko ibyo byose twirwa twivurugutamo bisiba amayira, birema utununga muri twe. Iyo umuhanuzi Izayi ndetse na yohani Batisita badusaba gutegura amayira dusiza utununga twose, turinganiza n’imisozi, mbere na mbere baradusaba gusiza utununga turi mu mitima yacu, utununga twuzuyemo ibyaha by’ubwoko bwose dukora.
Yezu atura mu mitima itarangwamo icyaha. Akenshi ibyaha dukora tubifata nk’aho ari nta cyo bitwaye, ndetse ahubwo tukanabifata nk’ibikorwa by’ubutwari kugeza aho abatabikora tubafata nk’aho ari ibigwari. Ingero ntiziri kure: umuntu usambana muri iki gihe afatwa nk’igihangange. Iki cyaha kandi aho gitereye impungenge ni uko ubona gikorwa n’ingeri hafi ya zose z’abantu: abana, urubyiruko, abasore, inkumi, abasheshe akanguhe... Bigeza n’aho rero uwo iki cyaha cyagize imbata atabona ububi bwacyo. Uru ni urugero dufashe, hari n’ibindi byinshi birumbarara nk’umusozi mu mitima yacu bityo bikatuvutsa amahirwe yo gusurwa n’umusumba byose.
Bavandimwe rero, tubifashijwemo n’amasomo y’iki cyumweru, ni akanya tubonye ko kwisuzuma tutihenze, buri wese akiyinjiramo, akareba ibyaha byamubayemo karande, agatangira gukora urugendo rwo kubyamagana kimwe kimwe buri munsi kugeza ubwo tubicogoje. Ibi ariko imbaraga za muntu zonyine ntizabyishoboza tutabifashijwemo n’Imana; kuko icyaha kiraryoha, kandi ubwo buryohe bwacyo buraduhumisha ntitubone icyiza ngo abe ari cyo cyonyine twibandaho.
3. Nyagasani ari hafi kuza, nitube maso kandi tumwitegure. Muribaza muti umuntu yaba maso ate?
Kuba maso nyakuri ni uguca ingoyi z’urwango zituboshye impande zose; mu yandi magambo ni UGUKUNDA bose, igihe cyose no muri byose, cyane cyane duhereye kuri abo baciye bugufi. «Ibyo byose mutagiriye umwe muri abo baciye bugufi, ni jye mutabikoreye...» (Mt 25, 45) ngiyi ingingo y’urubanza rwa nyuma: ese wakunze ute? Ntawe uzitwaza ko yabuze uko akunda n’abo akunda kandi Yezu yaratwibiye ibanga.
Gutegura inzira za Nyagasani rero, ni ugukunda. Imihihibikano y’ubuzima, kwiruka inyuma y’imibereho, gushaka amaramuko, ibi byose bitwibagiza gukunda, kugeza ubwo umuntu arutisha abantu ibintu ndetse n’Imana akayitera umugongo.
Bavandimwe, kuri icyi cyumweru cya kabiri cya Adiventi turaburirwa, kandi ngo agapfa kaburiwe ni impongo! Nidutegure amayira ya Nyagasani, dutera iby’isi umugongo; imirimo dukora kuri kuri iyi si ntitudindize mu rugendo rwacu tugana Yezu Kristu, ahubwo nidufashe kumwitegura neza, dusezerera muntu w’igisazira wa wundi ugenda yiyangiza mu byifuzo bibi bimuroha; niduhinduke muntu mushya, twiyuburure, duhinduke ibiremwa bishya. (Ef. 4, 22-23) Ngaho rero nimucyo twibande kuri uyu munsi wa none duhawe, tuwukoreshe nk’aho ari wo Nyagasani agomba kuziraho. Ese ubu nonaha aje yasanga witeguye, yasanga wamuteguriye aho anyura cyangwa yasanga wisinziriye, uhumishijwe n’isi ndetse n’ibyayo. Nidufate rero umugambi!
4. Yezu mwiza, kora ko buri jambo ryose mvuze ryaba nk’aho ari ryo rya nyuma; kora ko buri gikorwa cyose nkoze cyaba ari nk’aho ari cyo cya nyuma; kora ko buri mubabaro wanjye wose waba nk’aho ari wo wa nyuma nshobora kugutura; kora ko buri sengesho ryanjye ryose riba nk’aho ari ko kanya ka nyuma mbonye ko kuganira n’Imana. Ibyo mvuze, ibyo nkoze n’ibyo ntekereje, byose birangwe n’urukundo bityo igihe uzazira uzasange niteguye kukwakira maze tuzabane mu bwami bwawe ubuzirzaherezo. Amen
Mbaragije umubyeyi Bikiramariya!
Diacre Emile HAKIZIMANA


text:
ven.
23
nov.
2012
ISOMO RYA MBERE
Igitabo cy’Ibyahishuriwe Yohani Intumwa (Hish 14, 1-3.4b-5)
Jyewe Yohani, 1mbona Ntama wari uhagaze ku musozi wa Siyoni, ari kumwe na ba bantu ibihumbi ijana na mirongo ine na bine bafite izina rye, ndetse n’izina rya Se ryanditse ku gahanga kabo. 2Hanyuma numva ijwi riturutse mu ijuru rimeze nk’urusumo rw’amazi nyamwinshi y’inyanja, cyangwa nk’umuhindagano ukaze w’inkuba. Iryo jwi numvise kandi rimeze nk’indirimbo y’abacuranzi, bakoze ku mirya y’inanga zabo. 3Baririmbaga indirimbo nshya bari imbere y’intebe y’ubwami, n’imbere ya bya Binyabuzima bine n’Abakambwe. Kandi nta wundi washoboraga kwiga iyo ndirimbo, uretse ba bantu ibihumbi ijana na mirongo ine na bine barokotse mu isi. 4bNi bo bazaherekeza Ntama aho agiye hose. Barokotse mu bantu nk’umuganura ugenewe Imana na Ntama, 5kandi nta wigeze kubumva bavuga ibinyoma : ni abaziranenge.
ZABURI (Zab 24 (23), 1-2, 3-4ab, 5-6)
Inyik/ Nyagasani, dore imbaga itabarika y’abagushakashaka.
Isi ni iy’Uhoraho hamwe n’ibiyirimo,
yose ni iye, hamwe n’ibiyituyeho byose.
Ni we wayitendetse hejuru y’inyanja,
anayitereka hejuru y’inzuzi ubutayegayega.
Ni nde uzazamuka ku musozi w’Uhoraho,
maze agahagarara ahantu he hatagatifu ?
Ni ufite ibiganza bidacumura n’umutima usukuye,
ntararikire na busa ibintu by’amahomvu.
Uwo azabona umugisha w’Uhoraho,
n’ubutungane bukomoka ku Mana umukiza we.
Bene abo ni bo bagize ubwoko bw’abamushaka,
bagashakashaka uruhanga rwawe, Mana ya Yakobo.
IBANGONDIRIMBO RIBANZIRIZA IVANJILI (Mt 24, 42.44)
Alleluya Alleluya.
Nimube maso kandi muhore mwiteguye,
kuko mutazi umunsi Umwana w’umuntu azaziraho.
Alleluya.
IVANJILI
+ Luka (Lk 21, 1-4)
Muri icyo gihe, Yezu akaba arigishiriza mu Ngoro, 1yubura amaso abona abakungu bashyiraga imfashanyo zabo mu bubiko bw’amaturo. 2Abona n’umupfakazi w’umukene ashyiramo uduceri tubiri. 3Nuko aravuga ati “Ndababwira ukuri : uriya mupfakazi w’umukene yarushije abandi gutura. 4Kuko bariya bose bashyizemo amaturo avuye mu by’ikirenga, naho we yashyizemo ibyari bimutunze byose mu bukene bwe.”


text:
Mu gihe ikirere cyahindutse hatangiye gukonja, hagwa imvura nyinshi n’imbeho, abantu bahindura imyambarire bakifubika cyane, bigatuma hari ibice bimwe by’umubiri bitangira kumirana kubera ko amavuta ahita avaho bitewe n’imyenda ifashe.
Dore mu byo wakora kugirango uruhu rwawe cg umubiri wawe utangirika cyane :
Gusuzumisha uruhu rwawe : icya mbere biba byiza iyo ugiye kureba muganga w’ uruhu(dermatologist) cyangwa undi ubizobereyemo akagufasha kumenya uruhu rwawe uko rumeze na mavuta wakwisiga ajyanye n] uruhu ufite ndetse niba nta burwayi burimo.
Kwisiga amavuta : iyo umaze kumenya ubwoko bw’uruhu rwawe ufite,mu gihe cy’ imbeho biba byiza ko ukomeza kwisiga amavuta kandi ukagerageza kwisiga kenshi gashobotse ku munsi ibice bikunda kumirana ukahibanda cyane.
Sunscreen(amavuta akurinda imirasire y izuba) : nubwo asanzwe akoreshwa mu gihe cy’izuba akurinda kubera ko akugabanyiriza ingaruka mbi zituruka ku mirasire y’izuba,no mu gihe hakonje biba byiza ko uyakomeza kuko izuba naryo hari igihe riva, biba byiza ko uyisiga iminota 15 mbere yuko usohoka mu nzu.
Gufubika ibinganza : mu gihe umuntu agira intoki zikonja biba byiza ko azifubika(gans) neza kuko bituma zikomeza gushyuha ntizumirane cyane kubera imbeho, ibi ariko bikunze gukorwa n’ababa mu bihugu bigira urubura
kunywa amazi : nkuko bikiuzwe kuvugwa amazi ni ngirakamaro mu mubiri wacu,niyo mpamvu biba byiza gukomeza kuyanywa nubwo aba ari mu gihe gikonje,kuko atuma ukomeza kugaragara ko ufite umubiri mwiza udakanyaraye cyane.
Gusiga ibirenge : ibirenge kubera kwirirwa mu nkweto zifunze cyangwa mu masogisi nabyo birumirana,biba byiza iyo ufashe akanya nijoro ukabikuba neza mu maziya kazuyaze arimo umutobe w’indimu ,maze uruhu rushaje rukavaho ukabisiga Vaseline cg glycerine nyinshi ukabitotobeka ukambara amasogisi,kenshi ubikora niko ibirenge byoroha.
Kwirinda Mask /tonik ya alcool : ni byiza iyo umuntu usanzwe akoresha isuku yo mu maso (soin de visage) mask cyangwa tonik ifitemo alcool ko mu gihe hakonje yahindura kuko alcool yumisha uruhu, ahubwo agakoresha mask iri hydratant ifitemo amazi cyangwa isabune yoroshye ifitemo amata.
koga amazi adashyushye cyane : iyo hakonje abantu baba bashaka koga amazi ashyushye(atwikana) kugirango amaraso ashyuhe ,aya atuma uruhu rutakaza amavuta cyane ahubwo rukumirana cyane biba byiza iyo woze amazi ashyushye ariko adatwikana cyane.
Gutumbika ibirenge : Iyo ufite ibirenge bikomeye byumirana cyane,ufata amazi ya kazuyazi ugashyiramo mu gihe cy’ iminota 15 maze ukabikubisha porici(oatmeal) cyangwa (baking soda) kugirango bikureho rwa ruhu rushaje rimwe na rimwe rujya rutera kwishima, mu gihe wakubye neza rukavaho maze ugasiga neza ibirenge umaze kubyumutsa neza.
Imyororokere
Uko wita ku ruhu mu gihe hakonje
Mu gihe ikirere cyahindutse hatangiye gukonja, hagwa imvura nyinshi n’imbeho, abantu bahindura imyambarire bakifubika cyane, bigatuma hari ibice bimwe by’umubiri bitangira kumirana kubera ko amavuta ahita avaho bitewe n’imyenda ifashe.
Labels: umuryango


text:
ven.
20
mai
2011
ISOMO RYA MBERE
Igitabo cy’Ibyakozwe n’Intumwa (Intu 15, 7-21)
Ikibazo cyerekeye abanyamahanga cyasuzumirwaga mu ikoraniro ry’i Yeruzalemu, kimaze gukurura 7impaka z’urudaca, Petero ni ko guhaguruka arababwira ati «Bavandimwe, muzi ko kuva mu ntangiriro Imana yantoranyije muri mwe, kugira ngo namamaze Inkuru Nziza mu banyamahanga, maze na bo baremera. 8Ndetse n’Imana imenya imitima yabitangiye icyemezo, igihe ibahaye Roho Mutagatifu kimwe natwe. 9Ntiyabatandukanyije natwe, imitima yabo yayisukurishije ukwemera. 10None rero, ni kuki mushaka kugerageza Imana, mukorera abo bigishwa umutwaro abasekuruza bacu ndetse natwe ubwacu tutabashije kwikorera ? 11Byongeye kandi, twemera ko twakijijwe n’ingabire ya Nyagasani Yezu kimwe na bo !»
12Nuko ikoraniro ryose riratuza maze batega amatwi Pawulo na Barinaba, babatekererezaga ibimenyetso byose n’ibitangaza Imana yabakoresheje mu banyamahanga. 13Barangije kuvuga, Yakobo afata ijambo agira ati « Bavandimwe, nimunyumve. 14Simewoni amaze kutwibutsa ukuntu kuva mu ntangiriro Imana yagendereye abanyamahanga, ikabatoranyamo umuryango uzubahiriza izina ryayo. 15Ibyo bikaba bihuje n’ibyavuzwe n’Abahanuzi nk’uko byanditswe ngo 16‘Nyuma y’ibyo nzagaruka, nongere nubake inzu ya Dawudi yasenyutse. Ahasenyutse nzahubaka bundi bushya maze nyihagarike, 17kugira ngo abarokotse bazashakashake Nyagasani, kimwe n’amahanga yose izina ryanjye ryambarizwamo. Uwo ni Nyagasani ubivuze, we urangiza imigambi ye 18isanzwe izwi kuva kera kose.’
19Ni cyo gituma mbona ko badakwiye gutera imitima ihagaze abo mu mahanga bagarukira Imana. 20Ahubwo tubandikire gusa ngo birinde guhumanywa n’ibigirwamana n’ubukozi bw’ibibi, birinde kandi kurya inyamaswa zanizwe, n’amaraso. 21Naho Musa, kuva kera umugi wose awufitemo abigisha ibye, kuko kuri buri sabato babisomera mu masengero. »
ZABURI (Zab 96 (95), 1-2a, 2b-3, 10)
Inyik/ Nimwamamaze mu mahanga yose ibitangaza by’Imana.
Nimuririmbire Uhoraho indirimbo nshya,
isi yose niririmbire Uhoraho !
Nimuririmbire Uhoraho, musingize izina rye.
Uko bukeye mwogeze agakiza ke!
Nimwamamaze ikuzo rye mu mahanga,
n’ibyiza bye mu miryango yose !
Nimuvuge mu mahanga muti « Uhoraho ni Umwami
Yashinze isi yose, ntihungabana;
imiryango yose ayicira urubanza rutabera.
IBANGONDIRIMBO RIBANZIRIZA IVANJILI (Yh 10, 27)
Alleluya Alleluya.
Nyagasani Yezu, uri Umushumba nyamushumba :
twumva ijwi ryawe maze tukagukurikira.
Alleluya.
IVANJILI
+ Yohani (Yh 15,9-11)
Muri icyo gihe, Yezu agiye kuva kuri iyi si ngo asange Se, abwira abigishwa be ati 9«Uko Data yankunze, ni ko nanjye nabakunze. Nimugume mu rukundo rwanjye. 10Nimwubaha amategeko yanjye, muzaguma mu rukundo rwanjye, nk’uko nanjye nubaha amategeko ya Data, maze nkaguma mu rukundo rwe. 11Ibyo mbibabwiye ngira ngo ibyishimo byanjye bibabemo, kandi ngo ibyishimo byanyu bisendere.»


text:
dim.
12
févr.
2012
AMASOMO: 1. Lv 13, 1-2.45-46
Zab 102 (101), 2-3ab, 4-5, 6.13, 20-21
2. 1Kor 10, 31-11, 1
3. Mk 1, 40-45
1. Bakiristu bavandimwe, amasomo liturjiya yaduteguriye kuri iki cyumweru, arahurira ku gitekerezo kigira kiti “ukwemera kurakiza”.
Mu isomo ryo mu gitabo cy’Abalevi, baratubwira uko umuntu wafashwe n’indwara y’ibibembe yabagaho. Yagombaga kwambara imyenda y’ibishwangi, ntasokoze umusatsi we ndetse n’ubwanwa bwe akabupfuka. Aho ageze hose yagombaga kurangurura ijwi ati “uwahumanye!uwahumanye!” yagombaga kandi gutura wenyine akitarura abandi.
Bavandimwe, mbere y’ukuza kwa Yezu Kristu abantu bafataga umuntu wahuye n’ibyago runaka nk’uwahawe igihano n’Imana kubera ibibi yakoze. Babibonaga nk’ingaruka ziturutse ku buryo yabaniye Imana, kuko n’uwabaga atunganiwe bamubonaga nk’uwagororokeye Imana akaba ari igihembo cy’uko yayibaniye neza. Ibi twarushaho kubyumva dusomye igitabo cya Yobu, aho imwe mu nshuti za Yobu yitwa Elifazi imubwira yeruye, aho amariye guhura n’ibyago ati “ese hari umuziranenge wigeze urimbuka?”
Ku bw’inararibonye zose zo muri Israheli, umuziranenge ahorana umugisha w’Imana kuri iyi si, naho niba uwo bitaga intungane yibasiwe n’ibyago ni ukuvuga ko ubutungane bwe ari ntaho bushingiye ( Yob 4,7-9). Kuba uwafashwe n’ibibembe baramubonagamo uwahumanye, ni impamvu ikomeye ituma nawe ubwe abyitaho ngo atanduza abandi. Ni cyo gituma atagomba kubegera ndetse akagenda arangurura ijwi, yisabira guhabwa akato ngo hato atagira uwo ahumanya.
2. Aho Yezu Kristu aziye, ibintu byose byarahindutse. Ku muntu wese umwemera, ibintu byose biba bishya. Dore nawe wa mubembe wagombaga kwitaza abantu, agatura ukwe, akirinda ko hagira umuntu muzima umwegera, ahisemo kuza agana Yezu, amupfukama imbere, amwinginga agira , ati “ubishatse wankiza”. Uyu mubembe, abona muri Yezu igisubizo cy’uburwayi afite, amubonamo umukiza; afite ukwemera gukomeye kuko gutinyuka kumwegera byonyine, kandi ubundi yari akwiye kumwitaza kugirango atamwanduza, biragaragaza neza ko amubonamo igisubizo cy’ikibazo afite.
3. Uko abandi babona uwo mubembe ariko, ntabwo Yezu we ariko amubona; ntabwo amubona nk’uwahumanye, ugomba kwitazwa, ahubwo aramugirira impuhwe, ndetse aramukoraho agira ati “ndabishatse kira!” Nuko ako kanya ibibembe bimuvaho arakira. Aha twibuke ko Yezu atadukiza uburwayi bw’umubiri gusa, ashaka ko twagira ubuzima bwuzuye bwa roho n’ubw’umubiri, ariko cyane cyane ubuzima bw’iteka. Abantu benshi bo mu gihe cya Yezu si uko babyumvaga, nta n’ubwo babonaga muri Yezu Umukiza w’icyaha cy’isi, ahubwo bamubonagamo umuntu ufite ububasha kandi ushobora kubakiza ingoma y’agahotoro y’Abanyaroma, maze akaba ari we ubabera umwami uzatuma bagera kuri byinshi batavunitse! Iyo ni imwe mu mpamvu zituma uriya muntu umaze gukorerwa igitangaza atagomba kugenda abyamamaza. Yezu yaramwihanangirije amubwira ko agomba kujya kwiyereka umuherezagitambo, kandi agatura ibyo Musa yategetse abahumanuwe maze akaba ari byo bibera abandi icyemezo cy’uko yakize. Uwakijijwe ariko kwihanganira gutangaza iyo nkuru nziza byaramunaniye kandi birumvikana, ntabwo ibyiza amaze kubona yabyihererana.
None se bavandimwe, iyi vanjili twumvise idusigiye iki? Ndahamya ko atari ubwa mbere tuyumva, wenda si n’ubwa kabili cyangwa ubwa gatatu kuri bamwe! Ariko se, aho ntitwaba tuyumva gusa tukaba twabarirwa muri ba bandi bumva Ijambo ry’Imana nk’abumva amakuru? Ni byiza cyane ko twinjira mu buzima bwacu tukareba niba natwe ari nta bubembe dufite! Buri muntu namara kubona aho yabembye, yegere Yezu apfukame imbere ye, ndetse amusabe kumukiza. Ntitwirengagize ariko ko hari ushobora kugira uburwayi nk’ubwo cg se busumbye ubwo, ariko umwanzi akaba yamuhuma amaso kugira ngo atabubonamo ikibazo! Ingero ntabwo ziri kure: gutwarwa n’ibintu, kugira ingeso iyi n’iyi idacogora cg ngo ikire, kwiruka inyuma y’amafaranga nk’aho hari uwayadutumye, kwibona nk’intungane maze abandi akaba ari bo baba abanyamakosa, n’ibindi n’ibindi.
Imana ubwayo, niyo iduha kubona icyadufasha iyo tuyiboneye igihe. Nitubaho tutayibonera umwanya mu buzima bwacu, kwimenya no kumenya uburwayi bwacu bizaturushya, ndetse bizanatunanira! Hari igihe nakwibwira ko ndi muzima kandi narashize nkeneye umuti wa Yezu vuba na bwangu! Ndifuza ko kuri iki cyumweru buri wese ubishoboye yabona umwanya uhagije, akazirikana ku isengesho tuvuga buri cyumweru riranga ukwemera kwacu (Indangakwemera cg Credo). Nurangiza kuyizirikanaho, wibaze uti: ariko se koko ndemera? Kugira ngo ubone igisubizo bitakuvunnye, uterere akajisho ku ngeso bita imizi 7 y’ibyaha: Ukwikuza, Ubugugu, Ubusambanyi, Ishyari, Inda nini, Uburakari, Ubute (wareba agatabo kitwa “Isakramentu rya penetensiya” kanditswe n’abapadiri Jérôme MASINZO, Romain RURANGIRWA, na Edouard SINAYOBYE, pp52-54).
Tuzirikane ko isi ya none ikeneye abahamya b’Inkuru nziza kurusha uko ikeneye abayivuga mu magambo gusa badashyira mu bikorwa. Dusabe Yezu duhabwa kenshi mu Isakramentu ry’Ukaristiya, adufashe koko kumubera abahamya bamufasha kugeza ku bandi umukiro yatuzaniye.
Mugire icyumweru cyiza.
Diyakoni NGABONZIZA Noël


text:
Intumwa zigutumweho zapfa ariko icyo Imana igutumyeho ntigipfa
Yesu ashimwe bene Data, uyu munsi ndashaka ko tuganira ku magambo avuga ngo "Intumwa zigutumweho zapfa ariko icyo Imana igutumyeho ntigipfa kirasohora." aya ni amagambo twakoraho icyigisho kirekire ariko ndashaka tuze kugenda buhoro buhoro turebe aho Bibiliya igenda itwereka ukuntu Imana yagendaga isohoza umugambi wayo kabone n’aho uwaba yaratumwe mu ntangiriro yabaga yarapfuye.
‘’Y’uko no kuguha umugisha nzaguha umugisha, no kugwiza nzagwiza urubyaro rwawe ruhwane n’inyenyeri zo mu ijuru, kandi ruhwane n’umusenyi wo mu kibaya cy’inyanja, kandi ruzahindura amarembo y’ababisha barwo.‘’ Itangiriro 22:17
Aya magambo ni amagambo Uwiteka ubwe yivuganiye na Aburamu waje kwitwa Aburahamu mwene Tera, Uwiteka yamusabye guhaguruka iwabo mu bigirwamana akajya mu gihugu Uwiteka azamwereka.
Nk’uko natwe hari aho Uwiteka yagiye atubwira kuva tukajya aho adushaka. Bamwe yabakuye mu busambanyi, abandi abakura mu bujura no kuraguza, kuroga no guterekera iratubwira ngo tuze mu nzu yayo hamwe umuririmbyi yavuze ko tuzahabonera imigisha yo mu gakiza k’Imana. Ntiwibagirwe ko Tera yacuruzaga imana zanurwa imvura iguye.
Hanyuma dukomeje ijambo nagira ngo mbabwire ko Imana mu cyubahiro cyayo ishobora gutuma intumwa cyangwa ubwayo ikihagurukira ikaza kureba ukuri kw’ibivugwa. Mu rugendo rurerure urubyaro rukomoka kuri Aburahamu rwagiye, rwageze muri Egiputa rukoreshwa uburetwa nk’uko natwe isi ijya ubudukoresha ariko kandi byose ntibikuraho isezerano Imana yatuvuzeho kandi mu gihe gikwiye, mwiterwa ubwoba n’uburebure bw’ubutayu, Data ajya afukura amasoko mu butayu kandi ajya adukura mu buretwa tugataha kuri gakondo.
Uwiteka abonye y’uko atambikishwa no kubireba, Imana imuhamagara iri hagati muri icyo gihuru, iti"Mose, Mose." Aritaba ati"Karame." Kuva 3:4
Uwiteka yahamagaye Mose ashaka kumutuma kuri Farawo, bivuze ngo umushinga wo gucyura ubwoko bw’Abisirayeli bukomoka kuri Abrahamu wari utangiye. Nshuti ndagira ngo uhumure ijuru riri mu mushinga wo kugutabara kandi intumwa zo kugutumwaho ziri bugufi bw’igihuru zigiye kubanza kwezwa kuko Uwiteka ntapfa gutuma uwo abonye.
Humura amarira yo mu butayu nashire uwiteka agiye kwitamurura
bakavuga bati"Ngaho natebuke, agire vuba umurimo we tuwurebe, n’umugambi w’Uwera wa Isirayeli wigire hano, uze tuwumenye." Yesaya 5:19
Uwera wa Israyeli adufiteho umugambi mwiza nimuhumure, mutegure inanga n’ibicurangisho by’amajwi arenga kuko icyo yavuganye natwe agiye kugisohoza.
Intumwa zaguye mu nzira ariko icyo yatuvuzeho aracyakibuka nimuhumure
Satani yishe intumwa agira ngo yishe ubutumwa ariko nimuhumure bwavuye kuri Data wa twese kandi aracyari nabwo.
Igihugu cyose ubonye ni wowe nzagiha n’urubyaro rwawe iteka ryose. Aya magambo ari mu gitabo cy’itangiriro 13:15 bivuze ngo Data icyo yavuganye natwe mbere aracyakirinze kandi ntawuzamubuza gusohoza icyo yatuvuzeho nabishaka. Intumwa n’abahanuzi baduhanuriye ntitwongere guhura ariko umwami icyo yanditse yaracyatse.
Ev.Twahirwa Jean Baptiste


text:
Abaturage bo mu murenge wa Gisenyi mu karere ka Rubavu, batewe impungenge n’igiciro cy’ibirayi kizamuka buri munsi, ku buryo ubu ngo ab’amikoro make batakibyigondera.
Ubu ikilo cy’ibirayi kirabarirwa hagati y’amafaranga 280 na 300, igiciro bavuga ko kidasanzwe mu gace nk’akabo gasanzwe kazwiho kweza ibirayi byinshi.
Abahinzi babyo kimwe n’ababigurisha bo bavuga ko izamuka ry’ibiciro rishingiye ahanini ku ngorane zagaragaye mu ihinga ry’ibirayi, bigatuma n’umusaruro uba muke noneho n’ubonetse bakawuhendaho ngo bagaruze ayo bashoye.
Zimwe mu ngorane bagaragaza harimo kuba igihe cy’ihinga cyarabayemo imvura nyinshi, imbuto mbi bahinze ikabahombera, hakaba kandi n’icyo bita amananiza mu kubona inyongeramusaruro, kuko iyo fumbire itangwa umuhinzi abanje kwerekana icyangombwa cy’ubutaka bwe.
Mwangange Jeanne, umwe mu baturage batuye mu karere ka Rubavu, Umurenge wa Gisenyi, yagize ati:”Ubu ngubu kurya ibirayi bisigaye bimeze nko kurya inyama kuko ni imbonekarimwe, ibaze kuba n’abacuruzi bo hasi basigaye batinya kubirangura, umuturage w’ubushobozi buke we urumva byagenda gute?
Igiciro kigeze ku mafaranga 300 kandi biracyazamuka kuko nta musaruro witezwe vuba ngo dutabarwe, bamwe mu bo duhuje ikibazo bafashe umwanzuro wo kuva ku birayi ahubwo turibaza uko turabaho tubivuyeho kuko usanga abakuru n’abato babikunda cyane.”
Nubwo abaturage bahangayikishijwe n’igiciro cy’ibirayi, abahinzi bemeza ko bahuye n’ibibazo bikomeye byatewe n’ibibazo by’imvura yaguye, izuba rikagwa ndetse hazamo n’ikibazo cy’inyo.
Hari n’abahinzi bavuga ko bagiye kuba bahagaritse guhinga ibirayi bitewe n’uko hari abarimo guhunika ibiro 800 byose bikabora bagasigarana imbuto y’ibiro 100.
Umwe muri aba bahinzi yagize ati:”Ubu dusigaye duhinga kubona ifumbire bikaba ingorabahizi, kuko bisaba kwerekana igipapuro cy’ubutaka, bigatuma duhura n’ikibazo cy’igihe, hari kandi kuba ibirayi byarabaye bike abaturage bakiyongera, ababicuruza bagahitamo kuzamura igiciro.”
Harerimana Blaise, umukozi w’akarere ushinzwe Ubuhinzi n’ubworozi, ntiyemeranya n’abahinzi bavuga ko bahuye n’ibihe bibi by’ihinga, ahubwo avuga ko kuzamuka kw’ibirayi ari ibisanzwe muri aya mezi kuko umusaruro uba ari muke.
Yemeza ko kuba igiciro cyarihagazeho byatewe n’imikorere y’amakusanyirizo yaje aje gukemura ibibazo abahinzi bakundaga guhura nabyo, akanasaba abahinzi kutamarira umusaruro ku masoko.
Aragira ati:”Mu karere dufite abahinzi bahinga noneho basarura bakaryoherwa n’ifaranga bakibagirwa ko bazakomeza guhinga n’ubutaha, aba bahinzi rero iyo bagiye kugura imbuto bagasanga yarazamutse ntibabyumva neza, rero turabasaba kwiteganyiriza.”
Mukantwari Alvéra wo mu murenge wa Kagano mu karere ka Nyamasheke, ukorera imirimo y’ubudozi n’ububoshyi bw’imyenda n’imitako kuri site ya Rwesero ho mu karere ka Nyarugenge mu mujyi wa Kigali (...)
Bamwe mu bahinzi b’ibirayi mu murenge wa Bugeshi mu karere ka Rubavu, bavuga ko bahangayikishijwe n’ikibazo cy’isoko ry’umusaruro w’ibirayi ridahagije, kandi bejeje byinshi cyane. Aba bahinzi bavuga (...)
Ikigo cy’Igihugu gishinzwe kugenzura imikorere y’inzego zimwe z’imirimo ifitiye igihugu akamaro, RURA cyatangaje ibiciro bishya by’ibikomoka kuri peteroli biratangira kubahirizwa kuri uyu wa 4 (...)
Abatuye mu mirenge hafi ya yose igize ikibaya cya Bugarama bakomeje kuvuga ko izamuka ry’ibiciro by’ibiribwa rikabije, ndetse ubu rikaba rituma bamwe batabasha guhaha. Abaganiriye n’Imvaho Nshya (...)
Kayitesi Sophia, umuturage utuye mu mujyi wa Kigali ku Kicukiro, yabashije kwiteza imbere ahereye ku mafaranga y’u Rwanda 29,000 none ubu ageze ku rwego rwo kubaka mu mujyi wa Kigali inzu ijyanye (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Kamonyi: Abakozi b’akarere barasabwa guha agaciro umurimo
Mu birori byo kwizihiza umunsi mpuzamahanga w’umurimo wabaye kuri uyu wa kabiri tariki 1/5/2012, abakozi b’Akarere ka Kamonyi baagize igihe cyo kugaragaza amahirwe bafite mu kubahiriza inshingano za More...
Gakenke : Minisitiri wUrubyiruko arahamagarira amakoperative yurubyiruko kunoza ibyo akora
Muri gahunda yo gusura urubyiruko n’ibikorwa byabo, ku itariki ya 09/02/2012 Minisitiri w’Urubyiruko Nsengimana Jean Philibert yasuye amakoperative y’urubyiruko atandandukanye akorera mu Karere More...


text:
Iyo umuntu agusezeranije ukomeza guhora mu kwizera utegereje ko azasohoza ibyo yagusezeranije,bamwe bemeza ko isezerano ari umwenda umuntu aba ategetswe kwishyura uko byagenda kose.
Rimwe na rimwe abantu barasezeranya abandi kuzagira icyo babaha,babakorera cyangwa n’andi masezerano atandukanye ariko wajya kubabaza aho bigeze ngo bagusohoreze ibyo bagusezeranije ukababura cyangwa bati”tegereza”,ugategereza amaso agahera mu kirere.
Ariko se Imana nayo niko ibikora? Imana yasezeranije abantu bose ko nibayishaka bazayibona” Kandi muzanyambaza, muzagenda munsenga nanjye nzabumvira.Muzanshaka mumbone, nimunshakana umutima wanyu wose. Yeremiya 29:12-13. Iyo Imana igusezeranije ko hari aho muzahurira,murahahurira kuko uba wagize ubushake bwo kuyishaka kuko yasezeranye ko abayishaka bose bazayibona.
Gushaka Imana ntibirangira ngo ugende amara masa ahubwo Imana ihemba abantu bose bayishaka,bakaguma mu masezerano yabasezeranije kuko yo isohoza ibyo yavuganye nawe igihe cyose ukomeje kuyizera” ariko utizera ntibishoboka ko ayinezeza, kuko uwegera Imana akwiriye kwizera yuko iriho, ikagororera abayishaka”.Abaheburayo 11:6.
Hariho abantu bagira ibindi usanga batekereza mu mitima yabo,bikirengagiza Imana muri bo,ntakindi bakuramo ahubwo nuko birangira bitotombera Imana ngo irabeshya,satani nawe akabiba umunezero wabo n’amasezerano yabo nyamara Ijambo ry’Imana riratubwira ngo” Nuko rero mugandukire Imana ariko murwanye Satani, na we azabahunga. Yakobo 4:7.
Iyo urwanyije satani araguhunga kandi nibwo ubona imbaraga zo kugendera mu Mwuka,kugenda uyobowe n’Umwuka Wera bigufasha kutayoborwa n’ukwifuza ku mubiri ahubwo ugahorana imbaraga zo kuguma mu masezerano”. Ndavuga nti “Muyoborwe n’Umwuka”, kuko ari bwo mutazakora ibyo kamere irarikira. Abagalatiya 5:16
Hari abo muganira bakakubwira ngo Imana nta masezerano yabasezeranije,ariko se koko nibyo?,ndatekereza ko igisubizo ari oya kubera ko Bibiliya yuzuyemo amasezerano menshi kandi meza. Niba watekerezaga ko nta sezerano ufite,soma Bibiliya ukuremo isezerano ushatse,urikomereho kandi ubwire Imana ko uhagaze kuri ryo sezerano. Jya uhora iteka uyibutsa ibirikubiyemo nkuko yabivuze mu ijambo ryayo maze uri ruhukiremo mu kwizera,utegereze wihanganye,wizeye nta kabuza rizasohora.


text:
Igiterane “Pambazuka” cyateguwe ku nshuro ya kabiri uyu mwaka ku itorero Zion Temple Celebration Center-Gatenga
Urubyiruko rw’itorero rya Zion Temple mu Gatenga, ruzwi ku izina rya Friends of Daniel, rwateguye igiterane kitwa Pambazuka Christmas Festival kizaba kuri uyu wa gatanu 25/12/2015 kugeza ku cyumweru 27/12/2015.
Iyi akaba ari inshuro ya kabiri icyo giterane kiba; mu kwezi kwa 5 nibwo cyabaye ku nshuro ya mbere ubwo insanganyamatsiko yari “Amahame y’Ubumana mu gutera imbere”.
Mu mpera z’iki cyumweru, iki giterane kizamara iminsi itatu noneho kizaba gifite insanganyamatsiko igira iti “Ignite” mu cyongereza cyangwa “Kongeza umuriro” mu kinyarwanda. Igiterane kizajya gitangira buri munsi kuva ku isaha ya saa cyenda, imyidagaduro hamwe n’abahanzi batandukanye b’indirimbo zihimbaza Imana, ibyo kurya n’ibinyobwa mu kwizihiza Noheli ndetse n’ijambo ry’Imana rizigishwa n’abakozi b’Imana.
Nyuma yo kubona ko bamwe mu rubyiruko babayeho mu buzima busa nkaho ntaho buganisha kandi nyamara abasore n’inkumi batabuze impano n’ubushobozi bigwiriye muri bo, nibwo hatekerejwe iki giterane kugira ngo kibe imbarutso y’ubuzima bufite intumbero mu guhagurutsa no kuzamura ubushobozi bw’urubyiruko rw’igihugu cyacu, ibyo bigakorwa habayeho inyigisho zisobanura uko impano z’umuntu zabyazwa umusaruro ariko cyane cyane umusaruro mwiza uzamura ubuzima bw’umuntu ku giti cye ndetse n’igihugu.
Niyo mpamvu kandi hatekerejwe n’igikorwa cy’indashyikirwa cyitwa Save A Life, aho inkunga yakusanyijwe mu rwego rwo kunganira leta kwishyurira mutuelle de santé abantu bagera ku 1000 babarizwa mu cyiciro cya mbere cy’ubudehe. Amagara mazima atera imbaraga arizo zikenewe kugira ngo umuntu abashe kubaho neza kandi yikwije.
Iki giterane kizamara iminsi itatu kizaba kizitabirwa n’urubyiruko rwo muri Kigali ndetse n’ahandi mu gihugu, abaramyi bazwi cyane nka Uwimana Aimé, Kanuma Damascene, Patient Bizimana n’abandi bazaba nabo bakitabiriye


text:
Alain MUKU
Umuhanzi Alain Muku mu rugamba rwo kuzamura abahanzi nyarwanda binyuze muri Hanga Higa
Nyuma yo kubona ko uko iminsi ihita ibihangano by’umwimerere nyarwanda bikendera kuko abahanzi bacu batabyitaho kandi ari kimwe mu bigize umuco wacu, twasanze igihe kigeze ngo buri mwaka mu Rwanda hose habeho (...)
Artist
Alain Muku arakataje na gahunda yo kuzura umuziki nyarwanda, amajonjora ageze ku musozo
Nyuma y’aho batangiriye urugendo rwo kuzenguruka mu turere tumwe na tumwe tugize igihugu bakora amajonjora y’ abahanzi bafite impano ariko babuze amikoro yo kuwuzamura, umuhanzi Alain Muku abona ko intego yo kuzura (...)
Tubanamo
Uwariboye
Nyuma y’amajonjora yabaye abatsinze bamenyekaye
Nkuko byari byatangaje ko hagomba guhabwa amahirwe kubantu bafite talent, ubu iryavuzwe riratashye


text:
Nov 27, 2015 Nicodeme Nzahoyankuye Amadini 0
Kuri iki cyumweru tariki ya 6 Ukuboza uyu mwaka nibwo itorero UCC rifite icyicaro Gikuru mu murenge wa Niboye mu mujyi wa Kigali benshi bakunda kwita ku Butaka Bwera,rizataha ku mugaragaro urukuta rwiswe urukuta rw’amahoro rugiye kumara umwaka rwubatswe kuri uru rusengero.
Iki gikorwa kizaba hasozwa igiterane cy’iminsi 3 cyiswe ”Humura Rwanda ”kigiye kuba ku nshuro yacyo ya kane.Uru rukuta rwaturutse ku gitekerezo umushumba Mukuru w’iri torero Apostle Charles Rwandamura nyuma yo gusura uduce tunyuranye two muri Israel tuvuga amateka ya Bibiliya.Ubuyobozi bw’iri torero butangaza ko uru rukuta rushushe urukuta rwa Salomo rwo muri Israel,ndetse ngo igitekerezo cyo gukora uru rukuta cyahereye ku iyererkwa rya Apostle Rwandamura amaze kubona amateka ya Bibiliya no gusura uduce turimo Nazareti,Carmel,Imva ya Yesu,aho Dawidi yiciye Goriyati n’ahandi maze aho hose akaba yaragiye ahakura ubutaka bwaho ndetse n’utubuye two muri icyo gihugu.
Nyuma uyu mushumba ngo yaje kubwirwa n’Imana ko agomba kuvanga ubwo butaka bwa Israel ndetse n’ubw’u Rwanda ndetse agakoramo urukuta akarwita ‘‘Urukuta rw’amahoro’‘ ndetse aho hantu akahita ku butaka bwera nkuko amakuru aturuka mu Buyobozi bukuru bwa UCC abivuga.Igiterane cyo kumurika uru rukuta kizatangira kuri uyu wa Gatanu tariki ya 4 Ukuboza i saa munani gisoze ku munsi nyirizina w’igikorwa cyo kumurika uru rukuta tariki ya 6 Ukuboza 2015.
Kanda hano usome inkuru zindi kuri Apostle Rwandamura:http://www.isange.com/bishop-rwandamura-yemeza-ko-nta-mukene-uzajya-mu-ijuru/
Pastor John ufite mu nshingano itumanaho muri iri torero ,yabwiye Isange.com ko iki giterane kizaba kidasanzwe by’umwihariko ngo uru rukuta rumaze kugira impinduka kuri benshi bityo abazacyitabira bakazumva ubuhamya bukomeye buzatangwa na benshi bagiye babonera ukuboko kw’Imana kuri rwo.Uyu mushumba yongeyeho ko kugeza benshi bamaze kwemera agaciro k’uru rukuta ngo kuko mbere abantu bari batarasobanukirwa neza ariko ubu ubuhamya bukaba bukomeje kwiyongera.
Muri iki giterane Mpuzamahanga ngarukamwaka cyiswe ”Humura Rwanda” kizaba kirimo ibikorwa bitandukanye nko gusiga amavuta ya Elayo,kumurika urutare rw’amahoro ku mugaragaro ndetse na gahunda yo gusengera igihugu.Hazabaho kandi umwanya wo kwerekwa filimi mbarankuru ivuga ku mpinduka zimaze kuba kuva uru rutare rwakubakwa kuri uru rusengero
Iki giterane Humura Rwanda 2015 gifite insanganyamatsiko iboneka muri Matayo 11:28 aho ikangurira abarushye n’abaremerewe kuzanira Yesu imitwaro yabo ngo abaruhure.Kizaba kiyobowe na Apostle Charles Rwandamura.
happy wheels
Jan 05, 2017 0Share this on WhatsAppAbakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere...
Dec 29, 2016 7
Dec 27, 2016 29
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Umujinya utera gukenyuka, ukica n’ubugingo!
Ijambo ry’Imana mu gitabo cy’ Abagalatiya 5:19-21, intumwa Pawulo yanditse urutonde rw’imirimo ya kamere igera kuri 15. Iyo mirimo rero ni ibyaha bikunze kugaragara mu bantu kandi nibyo Satani akoresha yanginza umuryango (society) n’ibidukikije, tukaba tugiye gusobanura twibanze ku cyaha cy’umujinya kiboneka ku nomero ya 7 y’urwo rutonde.
Icyaha cy’umujinya hari bamwe bagiha intebe muri bo bakagifata nk’indangagaciro, ariko ntago aribyo kuko usanga abanyamujinya abantu batabisanzura ho, kandi ibikorwa bakora akenshi usanga birimo guhubuka no guteza ubukari bukaze n’amakibirane by’indengakamere mu miryango ndetse bikarenga bikagera no ku nyamaswa n’ibimera.
Hakozwe ubushakashatsi bunyuranye kuri iki cyaha, harimo ubu bukurikira:
• Bafashe ibyuya by’abantu babiri (2), umuntu udafite umujinya n’ufite umujinya warakaye babishyira mu ducupa tubiri (2) mu buryo butadukanye, bazana urukwavu (rabbit) barunywesha ibyuya by’umuntu udafite umujinya ntirwagira icyo ruba, na none baruha ku gacupa k’iby’uwarakaye ruhita rupfa ako kanya.
• Abagabo babiri baratonganye, umwe muri bo agira umujinya aruma mugenzi ahita ku rutoki ahita afatwa n’indwara y’ibisazi.
• Umusore yari aragiye ihene, imwe muri zo iramucika, ku buryo yamuruhije cyane agira umujinya, ayifashe ayiruma ku gutwi kubera uburakari ihene ihita imera nk’itaye umutwe.
• Abashumba b’abanyamujinya bakunda gukubita inka iyo baziragiye, akenshi zirahahamuka zahura nabo zikabahungira kure.
• Abanyamujinya benshi bakunda kumena ibikoresho byo mu ngo (amasahane,amasafuriya,telefone,…), guhohotera amatungo bakayica bitari muri gahunda, kurandura cyangwa gutema imyaka ikiri mu murima(insina,amasaka, ibishyimbo, ibiti,…)
• Abanyamujinya bakunda gufatwa nd’indwara z’igifu, umutima, umuvuduko w’amaraso na kanseri.
Umujinya wambura umuntu ubumuntu ukamuhindura inyamaswa y’inkazi ifite ubumara.Tugendeye ku Ijambo ry’Imana, mu Bagalatiya 5:21, Pawulo agaragazaga ko abagira umujinya batazigera baragwa ubwami bw’Imana.Turebye no kuri ubu bushakashatsi, na mbere yo gucirwaho iteka abanyamujinya bahura n’ibibazo by’uburwayi butuma badashobora kurama ndetse bakazanarimbuka.
Ni yo mpamvu dushishikariza abantu kwihana bakarandura burundu icyaha cy’umujinya muri bo,bakinjira muri Yesu Kristo neza, bakemera kuyoborwa n’Ijambo ry’Imana muri byose kuko bigira umumaro iteta ryose.
Imana ibahe umugisha!
MUTESA Epimaque


text:
Urwenya: Ariko mada, izi mbeba ziva he ?
Ariko mada, izi mbeba ziva he ?
Umujura yagiye kwiba amena ibati atungukira mu ruganiriro, apakira ibintu byose mu bikapu. Agize ngo aragenda nyir’urugo aba aratungutse ati : “Ndakwica sha !”, umujura ngo abyumve yirasa inyuma y’urugo agwa mu mwobo avunika akaguru, ariko atega amatwi ngo yumve ko yakurikiwe, yumva nyir’urugo mu gipangu ati : “Ariko mada, izi mbeba ziva he ko iyi ari iya gatatu nishe ?”
Shyiraho Igitekerezo!
Subscribe to: Post Comments (Atom)


text:
Impamvu nta yindi uretse kuba arimo kwiruka hirya no hino mu nshuti ze akora icyo bita Robing cyangwa gushaka imbaraga zizamufasha gusubira ku buyobozi. Twibutse ko BATAMURIZA Immaculée yakuwe ku buyobozi bw’Akagari k’Amahoro na Njyanama y’Umurenge nyuma y’uko atabwa muri yombi, kimwe na bamwe mu bayobozi yari akuriye, bazira ruswa yahawe na BYIRINGIRO Enock ngo amukingire ikibaba yubake nta bya ngombwa afite. Batamuriza kandi yavugwagaho n’indi myitwarire idahwitse, ibyo bita mu gifaransa (Mauvaises mœurs) cyangwa amifato mabi : nkuko byakunze kugarukwaho n’abaturage, kandi inzego bireba zabikurikirana zigasanga koko ari byo.
Birashoboka ko yaba agirango akande arebe ko yakongera kugaruka mu buyobozi dore ko uwariye intoryi zabwo atajya ashira ipfa.
Biranashoboka kandi ko abakomeje kumukingira ikibaba mbere aribo n’ubundi barimo kumufasha kuko bagihari. Uko biri kose amategeko arahari kandi arasobanutse. Niba ibivugwa ari byo ko Batamuriza arimo gushakisha inzira zo gusubira mu buyobozi, inzego bireba zizabanze zisuzume icyo itegeko rivuga ku muntu wavanywe ku buyobozi n’uburyo abusubiraho.
Kuko byaba ari akaga muri iyi manda Perezida Kagame atangiye agiye gukorana n’abayobozi barimo abafite amateka nk’aya Batamuriza. Ikindi cyaba kibabaje nk’uko bitugeraho ni uko haba hari bamwe mu bari bamukuriye banagize uruhare mu ivanwaho rye, ubu ngo baba kandi aribo bamufasha ngo asubireho. Birashoboka ariko ko, yaba yaranikosoye, ubu akaba yiteguye gukora neza nk’umuyobozi usaobanutse. Ariko se igishobora kubigaragaza ni iki : icyakwizeza abantu ko atazongera gukingira ikibaba abica amategeko ni iki ; icyagaragaza ko ibibazo by’urushako yabikemuye ni ikihe ? Ikimenyetso cy’uko atakigirana amakimbirane n’abandi bagore kirihe ?
Reka twizere ko niba ari nabyo inzego bireba zitazakandagira itegeko nkana kuko biramutse bibaye byaba ari agahomamunwa ! Aramutse yemerewe kwiyamamaza itegeko ritabimwemerera, kimwe no kutemererwa kwiyamamaza kandi itegeko ribimuhera uburenganzira.
Umusomyi wa Rugari Muhima


text:
Ibikoresho (ibyatekerwa abantu 4)
ibirayi 2
amagi 5
igitunguru 1
amavuta ibiyiko 5
umunyu.
Guteka.
Guhata ibirayi, ukabyoza, ukabikata uduce duto muri forme y’utuziga,
Guhata igitunguru ukagisukura cyangwa ukacyirapa
Gushyushya ibiyiko 3 by’amavuta ku ipanu ugateka bya birayi wakase ifiriti ku muriro muke
Umaze, kuvanga gatatu, shyiramo ibitunguru n’umunyu
Komeza uvange kugeza aho ibirayi bifata irange bikumuka
Kubita amagi mu gisorori kinini, shyiramo bya birayi n’igitunguru uvange neza
Shyushya amavuta yasigaye ku ipanu usukeho bya bindi wavanze icyarimwe
Wirinde kuvanga ariko ushobora kujya wegura ku mpande buhoro kugirango umureti udafata hasi
Hindura umureti no ku rundi ruhande naho hafate irangi.
Bitegure bishyushye.
Aho byavuye : Guide des Aliments, Recettes Salutaires, vol III
Umureti urimo ibirayi
Ibikoresho (ibyatekerwa abantu 4)
Labels: guteka, ifunguro ry'ingenzi, igikoni


text:
Dusoma muri Yohana 7: 39 aho Yesu yihamiriza ati: "Unyizera, imigezi y’amazi izatemba iva mu nda ye..." niko Yesu yadusezeranije. Yesu ibyo yakoze ni uko iyi migezi yayishyize muri twebwe.
Iriba ridushishikaje ni iriba rya Yesu. Burya nta wakwera imbuto z’Umwuka Wera adakijijwe cyangwa se ngo abone imbaraga zo kunesha icyaha adafite iri riba muri we. Nubwo waba uri inyangamugayo, ariko udafite Yesu muri wowe, ntiwaba umutsinzi.
Hari uruhare rwawe mu kumenya aho iriba ryawe ryasibiwe
Iriba ry’umugabo mu rugo nirisibama ab’urugo bazahagirira ingorane, iriba ry’umuririmbyi niriba risibwe nta musaruro w’indirimbo ze nubwo yaririmba neza. Ikibazo gikomeye turi guhura nacyo mu bo mu nzu y’Imana, ni uko benshi bacyeza abami babiri. Bagaha Imana wa mwanya bari mu rusengero ariko kandi biyoberanya, bagera hanze bagakorera na Satani, bakijandika mu byaha biteye isoni.
Ukuvuka kwa Samusoni ni umushinga w’Imana. Erega nawe kuba uri umukiristu ukaba uri mu bana b’Imana, si amahirwe yabonywe na bose; uri mu mugambi w’Imana kandi mu mushinga wayo inateganya n’ibizawushyira mu ngiro. Nubwo ababyeyi ba Samusoni batabyemeraga ko arongora umufilisitiya ariko uwo wari umugambi w’Imana kuko niho habonetse impamvu yo kurwanya Abafilisitiya.
Samusoni yatangiye kujya asiba amariba yo muri we, ubwo yajyaga kurara kwa maraya. Kubw’umugambi w’Imana ntiyamureka akomeza gutsinda abafilisitiya. Ariko, uko yakomeje kuhatinda niko byaje kuzabyara intambwe ya mbere y’ugusibama kw’amariba ye.
Bakundwa bene Data, nidutinda hirya y’Imana bizatumaramo imbaraga nta kabuza. Delila yatindanye na Samusoni amubaza adacogora ibanga rye rihishwemo imbaraga ze, buhoro buhoro Samusoni kubera gutindana na Delila agera ubwo amumenera ibanga ry’umusatsi we ko yogoshwe yamera nk’abandi bose.
Kuba nk’abandi bose ni ikindi kintu gikomeye kitumaramo imbaraga. Delila yumva neza ko Samusoni noneho amubwiye ibiri ku mutima we byose, aramusinziriza ahita amwogosha. Ubu abenshi ibyo baziririzaga kera bagenda babisubiramo ngo ni ukujyana n’igihe, ni ukujyana n’iterambere. Nyamara igikwiye ni uko tubaza Imana ikaduha kurobanura ibinyuranye bidufasha kumenya ibyacu n’ibitari ibyacu.
Samusoni akangutse yisanze nta mbaraga agifite nka mbere, bamwitura umujinya wose, kugeza ubwo bamunogoye n’amaso bamuhanisha kujya asya ingano z’abanzi be. Nshuti mukundwa, Satani ntakagushyikire kuko yazakwitura umujinya w’igihe cyose wari waramubujije amahwemo.
Muri uru rugendo turimo tujya iwacu, ntacyo Umwami Yesu atakoze ngo atwereke ko ari we wenyine ufite byose twifuza mu kubaho kwacu; ahubwo ikibazo ni twebwe. Tunyura mu mataba, tukanyura no mu misozi kandi aho hose niko harushya umugenzi. Ariko, Imana ishimwe kuko yahisemo ko amasōko tuyagendana.
Kubahisemo bakanizera kuyagendana ntabwo bazigera bagira inyota yo kongera gukora ibyaha baretse, ahubwo babibona nk’ibibabwe nabyo bikababona uko. Imana ishimwe.
Hari impamvu zisiba amariba y’abakiristu bamwe: ni ugutinda muri zone (ahantu) ya Satani no gushaka kumera nk’abandi bose. Tindana na Yesu uzasa nawe kuko niwe ufite amagambo meza y’ubugingo, nutinda hanze ye bizakumaramo imbaraga. Imana idufashe !
Ijambo ry’Imana muritegurirwa na Rejoice Africa Ministries
Wifuza kugira icyo utubwira ku ijambo ry’Imana usomye, twandikire kuri Email yacu : [email protected]


text:
IMPAMVU TUGOMBA KUBAHO NK’ABAKRISTU Pastor MASUMBUKO Josué
Intego: IMPAMVU TUGOMBA KUBAHO NK’ABAKRISTU
Yuda 3,4,11,17 Bakundwa, ubwo nagiraga umwete wo kubandikira iby’agakiza dusangiye niyumvisemo ko mpaswe no kubahugura, kugira ngo mushishikarire kurwanira ibyo kwizera abera bahawe rimwe, bakazageza iteka ryose. ...
Bazabona ishyano kuko bagendeye mu nzira ya Kayini, bagahomboka birukanka batirinda, bakiroha mu cyaha cya Balamu bohejwe n’ibiguzi, bakarimbukira mu bugome bwa Kora....
Filip 2:12-16 ...mube ari ko musohoza agakiza kanyu mutinya, muhinda imishyitsi, kuko Imana ari yo ibatera gukunda no gukora ibyo yishimira... mube abana b’Imana batagira inenge hagati y’ab’igihe kigoramye cy’ubugoryi, abo mubonekeramo nk’amatabaza mu isi, mwerekane ijambo ry’ubugingo kugira ngo mbone uko nzirata ku munsi wa Kristo...
1Petero 1:13-16 Nuko mukenyere mu mitima yanyu, mwirinde ibisindisha, mwiringire rwose impano y’ubuntu muzazanirwa, ubwo Yesu Kristo azahishurwa.
Mube nk’abana bumvira, ntimwishushanye n’irari mwagiraga kera mukiri injiji.
Ahubwo nk’uko uwabahamagaye ari uwera, abe ari ko namwe muba abera mu ngeso zanyu zose.
Kuko byanditswe ngo"Muzabe abera kuko ndi uwera."
Impamvu dukwiriye kurwanira ibyo kwizera ni uko agakiza twahawe gakomeye, ni ak’igiciro gihebuje. Agakiza twahawe nta wagaha undi, ni ak’umuntu ku giti cye. Agakiza niko kaduhinduye abana b’Imana (Yoh.1:12). Tugomba kukabamo turi mu isi nubwo tutari ab’isi. Burya rero si ubuyobe kwegera abatarizera tukabamuriikira kuko turi umucyo w’isi.
Intego y’incungu ya Kristo ni ukugira ngo tube abera. Dukenyere mu mitima yacu, twirinde ibisindisha, twiringire impano y’ubuntu Yesu Kristo yazanye ahishurwa. Hari abumva umumaro w’agakiza ari uko kabarindira ubutunzi bwabo! Ibyo ni bito cyane ku cyo agakiza katuzaniye.
Inzira tubujijwe kuko zitwanduza kandi zigatuma izina ry’Imana ritukwa, nk’uko twabyigishijwe muri iki cyumweru, ni inzira za Kayini, inzira za Balamu ndetse n’inzira za Kora.
Ukijijwe asabana n’Imana.
Umuntu ukijijwe agomba kugirana umubano wihariye n’Imana. Si ukuba mu kivunge. Mukundwa, ubusabane bwawe n’Imana bwubakitse bute kandi bushingiye kuki? Ufite ubusabane n’Imana ntabiterwa n’uko abantu bamukunda. Ahubwo aririmba ashize amanga ati: "Njye ndi umukristo n’aho igihugu cyose cyanseka..."
Ukijijwe ahindurwa uwera w’Imana
Icy’ingenzi (priorité) k’uwakijijwe si uko agwiza ubutunzi n’imiryango, oya. Iyo umuntu ari muri Kristo Yesu aba ahindutse icyaremwe gishya. Uwakijijwe agira umwete wo kwezwa ubudasiba. Pawulo we aravuga ati: "Si uko maze guhabwa cyangwa ngo mbe maze gutunganywa rwose, ahubwo ndakurikira kugira ngo ahari mfate icyo Kristo yamfatiye." (Filip.3:12). Twezwa n’ijambo, no gusenga, no gusangira ibyacu no kuganira n’abera tubwirana amagambo y’ibyiringiro.
Mu gakiza kacu harimo uruhare rw’Imana ariko hakabamo n’urwacu. Dusohoze agakiza kacu dutinya, duhinda imishyitsi, Imana nayo izadutera gukora no gukunda ibyo yishimira.
Kwera gusaba ko umuntu abishyira mu bitekerezo
Dukenyere mu mitima yacu; ni ukuvuga ko twambara nk’abasiganwa. Aha dusabwa ko duhindura imyumvire. Iyo umuntu yasinze ntabasha guhagarara neza mu nzira. Niyo mpamvu dutegekwa kwirinda ibisindisha. Ikivugwa si inzoga, ahubwo ni ibiturangaza byose bigatuma ibitekerezo cyacu bita umutuzo w’abera. Amagambo nayo ubwayo yaba ibisindisha akirukana umutekano w’imitima yacu.
Abisirayeli, mu ijoro bari buve muri Egiputa bategetswe ko barya umwana w’intama bakenyeye, bakwese inkweto zabo kandi bafashe inkoni mu ntoke. Niko dusabwa natwe guhora twiteguye, mu gihe cy’ubusuhuke bwacu.
Imibanire yacu n’Imana irasaba ko tuyumvira
"Jya umwizera kandi jya umwumvira, ujye unyurwa na Yesu mu kubaho kwawe..." (Gush. No 190). Umukristo ntaba agifite ukwigenga; nk’uko abashakanye bataba bagifite kwishyira no kwizana uko babyumva. Biradukwiriye kubaho ubuzima bwo kugisha Imana inama muri byose.
Bakundwa, ubu turi abana b’Imana ariko uko tuzamera ntikurerekanwa. Icyo tuzi ni uko Yesu niyerekanwa tuzasa na we kuko tuzamureba uko ari. Twigane Imana nk’abana bakundwa.
Amen!
Pastor MASUMBUKO Josué


text:
ven.
27
avril
2012
ISOMO RYA MBERE
Igitabo cy’Ibyakozwe n’Intumwa (Intu 4, 8-12)
Petero atumizwa imbere y’Inama Nkuru ya Israheli, 8ubwo yuzuye Roho Mutagatifu arabasubiza ati 9 «Batware namwe bakuru b’umuryango, uyu munsi turabazwa iby’ineza yagiriwe ikirema, no gusobanura uburyo uyu muntu yakijijwe. 10Nimumenye neza rero, mwebwe mwese n’umuryango wose wa Israheli, ko izina rya Yezu Kristu w’i Nazareti mwebwe ubwanyu mwabambye, Imana ikamuzura mu bapfuye, ari ryo uyu muntu akesha kuba ahagaze imbere yanyu ari mutaraga. 11Yezu uwo ni We rya buye ryajugunywe namwe abubatsi, nyamara rigahinduka insanganyarukuta. 12Bikaba rero nta wundi wundi twakesha umukiro usibye We, kuko ku isi nta rindi zina abantu bahawe, ngo abe ariryo turonkeramo uburokorwe.»
ZABURI (Zab 118 (117),1.4, 8-9, 22-23, 28-29)
Inyik/ Ibuye abubatsi bari barajugunye,
ni ryo ryahindutse ibuye ry’indemyanzu!
Nimusingize Uhoraho kuko ari umugwaneza,
kandi urukundo rwe rugahoraho iteka!
Abatinya Uhoraho nibabivuge babisubiremo,
bati «Urukundo rwe ruhoraho iteka!»
Ibyiza ni ukwisunga Uhoraho,
aho kwiringira abantu!
Ibyiza ni ukwisunga Uhoraho,
Aho kwiringira abanyamaboko.
Ibuye abubatsi bari barajugunye,
ni ryo ryahindutse ibuye ry’indemyanzu!
Uhoraho ni we wagennye ko biba bityo,
Maze biba agatangaza mu maso yacu.
Ni wowe Imana yanjye, ndagushimira,
Mana yanjye, ndakurata.
Nimusingize Uhoraho kuko ari umugwaneza,
kandi urukundo rwe rugahoraho iteka!
ISOMO RYA KABIRI
Ibaruwa ya mbere ya Mutagatifu Yohani lntumwa (1 Yh 3, 1-2)
Nkoramutima zanjye, 1nimurebe urukundo ruhebuje lmana Data yadukunze, kugeza n’aho twitwa abana b’Imana, kandi tukaba turi bo koko! Dore impamvu isi idashobora kutumenya: ni uko itamenye Imana. 2Nkoramutima zanjye, ubu turi abana b’Imana, ariko uko tuzamera ntibiragaragazwa. Gusa tuzi ko igihe Kristu azigaragariza tuzaba dusa na We, kuko tuzamureba uko ari mu by’ukuri.
IBANGONDIRIMBO RIBANZIRIZA IVANJILI (Yh 10,14-15)
Alleluya Alleluya.
Yezu, Umushumba mwiza,
amenya intama ze, na zo zikamumenya:
Yemeye guhara ubugingo bwe kubera intama ze.
Alleluya.
IVANJILI
+ Yohani (Yh 10,11-18)
Muri icyo gihe, Yezu abwira Abayahudi ati 11«Ni jye mushumba mwiza. Umushumba mwiza yigurana intama ze. 12Naho umucanshuro utari umushumba, ntabe na nyir’intama, abona ikirura kije agatererana intama agahunga; ikirura kikaziraramo kikazitatanya. 13Agenza atyo abitewe n’uko aba ari umucanshuro, maze intama ntizibe zimushishikaje. 14Ni jye mushumba mwiza; nzi intama zanjye na zo zikamenya, 15mbese nk’uko Data anzi, nanjye kandi nkamenya Data. Ndetse nemera guhara ubugingo bwanjye, nkabutangira intama zanjye. 16Mfite n’izindi ntama zitari muri uru rugo, na zo ngomba kuzizana zikazumva ijwi ryanjye, maze hakaba igikumba kimwe n’umushumba umwe. 17Ngicyo igitera Data kunkunda, kuko ntanga ubuzima bwanjye kugira ngo mbusubirane. 18Nta we ubunyaga, ahubwo ni jye ubwanjye ubutanga, Mfite ububasha bwo kubutanga, nkagira n’ububasha bwo kubwisubiza. Iryo ni itegeko nahawe na Data.»


text:
Umubwiriza 1
Ibintu byose nta kamaro
1.Amagambo yUmubwiriza mwene Dawidi, umwami utuye i Yerusalemu. 2.Umubwiriza aravuga ati Ubusa gusa! Nta kamaro! Byose ni ubusa! 3.Ibyo umuntu agokera byose akiri mu isi bimumarira iki? 4.Abo ku ngoma imwe barashira hakaza abo ku yindi, ariko isi ihoraho iteka. 5.Izuba na ryo rirarasa rikarenga, rikihutira gusubira aho rirasira. 6.Umuyaga uhuha werekeye ikusi ugahindukirira ikasikazi uhora unyuranamo mu rugendo rwawo, kandi ugaruka kuzenguruka mu nzira zawo. 7.Inzuzi zose zisuka mu nyanja, nyamara inyanja ntiyuzura. Aho inzuzi zinyura ni ho zisubira kunyura. 8.Ibintu byose bifite umuruho mwinshi utavugwa: ijisho ntirihaga kurora, namatwi ntarambirwa kumva. 9.Ibyahozeho ni byo bizongera kubaho, kandi ibyakozwe ni byo bizongera gukorwa, nta cyadutse munsi yijuru. 10.Mbese hariho ikintu cyavugwa ngo Dore iki ni inzaduka? Na cyo cyahozeho kera mu bihe byariho mbere yacu. 11.Ibya mbere ntibicyibukwa, nibizaza hanyuma na byo abazakurikiraho ntibazabyibuka.
Ubwenge na bwo nta kamaro
12.Jyewe Umubwiriza, nari umwami wa Isirayeli i Yerusalemu. 13.Nakomeje umutima wanjye gushaka no kugenzurisha ubwenge, kugira ngo menye ibyibintu byose bikorerwa munsi yijuru, numuruho mubi Imana yahaye abantu ngo bawuruhe. 14.Nabonye imirimo yose ikorerwa munsi yijuru, kandi mbona byose ari ubusa, ni nko kwiruka inyuma yumuyaga. 15.Ibigoramye ntibigororwa, kandi ibyabuze ntibibarika. 16.Nibwiye mu mutima wanjye ndavuga nti Dore niyunguye ubwenge bwinshi kurusha abambanjirije i Yerusalemu bose. Ni ukuri umutima wanjye wabonye ubwenge bwinshi no kumenya. 17.Nakomeje umutima wanjye kumenya ubwenge no kumenya ibyubusazi nubupfapfa, menya yuko na byo ari nko kwiruka inyuma yumuyaga, 18.kuko ubwenge bwinshi burimo agahinda kenshi, kandi uwunguka ubwenge yunguka numubabaro.
Uri gusoma Umubwiriza igice cya:


text:
Reka Imana Ikurwanire intambara - Joyce Meyer
“Muri iyo ntambara ntimuzagomba kurwana, muzahagarare mwiremere inteko gusa, mwirebere agakiza Uwiteka azabaha yemwe mwa bayuda n’abiyerusalemu. Mwitinya kandi mwe kwiheba, ejo muzabatere kuko Uwiteka ari kumwe namwe.” 2 Ingoma 20:17
Twese duhura n’intambara zitandukanye mu buzima bwacu. Nta n’umwe uhunga ibibazo n’ibirushya, ibyo akenshi dukunda kwita “Imiraba y’ubuzima”. Inkuru nziza ni uko Imana iba izi icyo izakora mu gihe duhuye n’ibiruhanya. Ifite umugambi wo kutugeza ku ntsinzi. Igitabo cya kabiri cy’Ingoma igice cya 20 kitubwira ko tudakwiye kwirwanirira mu ntambara kubera ko intambara zacu zirwanwa n’Uwiteka atari twebwe ubwacu. Icyo dukeneye gukora gusa ni uguhagarara mu birindiro byacu tukabigumamo kugeza igihe Umutabazi azira.
Iyo tudafite kwizera guhamye mu Mana, igihe cyose umuraba uziye mu buzima bwacu, ikintu cya mbere kibaho ni uko dutakaza amahoro yacu tugatangira kugira ubwoba. Umwanzi wacu, Satani, yangiza intekerezo zacu, akenshi tugatangira gutekereza ko tuzahura n’ikibi cyose gishoboka.
Mu gihe ibi bibaye, tugomba guhita twiyumvisha ikigiye kubaho. Umwanzi aba arimo kugerageza kutubuza gukomeza urugendo mu bushake ndetse no mu mugambi mwiza w’Imana ku buzima bwacu. Imana idushakaho kuba dutandukanye burundu n’ubwoba. Nta bwo ishaka ko tubaho tubabaye, kandi ntishaka ko ubwoba bwatubuza gukorana icyizere icyo Imana ituyoboye gukora.
Iyo dufite imyumvire yimbitse ku gukiranuka kw’Imana, urukundo idufitiye rukomeye, tumenya neza ko itwitaho muri byose. Ubwo bwenge ni bwo butumara ubwoba. Uko dutindanye n’Imana tukabona ukuntu itwitaho buri gihe, ikaduha ibyo dukeneye, dutangira kuruhuka.
“Mu rukundo ntiharimo ubwoba, ahubwo urukundo rutunganijwe rwose rumara ubwoba, kuko ubwoba buzana igihano kandi ufite ubwoba ntiyari yashyikira urukundo rutunganijwe rwose.” 1Yohana 4:18
Imana irwana mu cyimbo cyacu igihe ari yo dutumbiriye aho kwita ku bwoba bwacu. Ibitekerezo cyangwa ibyiyumvo by’ubwoba nta cyo biri cyo, uretse gusa umwanzi uba ugerageza kuduhungabanya ngo atuvane ku Mana no ku mugambi wayo mwiza ku buzima bwacu. Dushobora kugira ubwoba mu bihe bitandukanye by’ubuzima bwacu, ariko tugakomeza kwizera Imana. Kandi niba dukeneye gukora ikintu, dushobora kugikora tutitaye ku bwoba dufite.
Iri hame “bikorane ubwoba” ni ikintu Imana yatangiye kunyigisha mu myaka ishize. Nabonye ko igihe yabwiraga Yosuwa ngo “ntutinye” (Yosuwa 8:1), yamwihanangirizaga ko ubwoba bubasha kumubuza gukomeza kujya imbere mu mugambi w’Imana ku buzima bwe. Aho kureka ngo ubwoba bumuganze, yari akeneye gukomera kandi akagira umwete agakomeza kujya imbere. Yari akeneye kurwana kandi agatsinda urugamba rw’ubwoba kugira ngo abashe kugera ku ntsinzi no gusohoza umugambi w’Imana akishimira imigisha y’Imana.
“Kuko Imana itaduhaye umwuka w’ubwoba,ahubwo yaduhaye uw’imbaraga n’urukundo no kwirinda.” 1 Timoteyo 1:7
Iyo twiyumvamo ubwoba cyangwa iyo dutangiye kugira intekerezo zuzuyemo ubwoba, ikintu cya mbere tugomba gukora ni ugusenga. Nkunda kuvuga nti “Sengera buri kintu kandi ntugire icyo utinya”. Tugomba kwiyemeza gushaka Imana kugeza ubwo tumenye ko twatsinze ubwoba bwacu mu mitekerereze no mu byiyumviro. Iyo dushaka Imana, ni yo dutumbira yonyine aho kwita ku bwoba bwacu. Twiringira Imana kuko ari Imana, kandi tukanezererwa ibyiza yakoze, ibyo iri gukora ndetse n’ibyo izakomeza gukora.
Imana itubikiye amahirwe mashya ndetse n’ibintu bikomeye. Kugira ngo tubyakire, tugomba gutera intambwe idasanzwe mu kwizera. Ibi akenshi bisobanuye gukora ibintu tutiyumvisha gukora cyangwa se tutanabasha gutekereza gukora. Ukwizera kwacu no guhishurirwa mu Mana bigomba kuruta cyane ibyo dutekereza, ibyo dushaka ndetse n’ibyo twiyumvamo.
Umwanzi azana ubwoko bwose bw’imiraba mu buzima bwacu. Agerageza kandi gukoresha ubwoba mu buryo bwinshi butandukanye kugira ngo atubuze kugera ku byo Imana idufitiye. N’ubwo dushobora kugira ubwoba, dukeneye gushikama ku Mana. Ifite umugambi wo kuturwanirira, kandi izaduha umwete no kwizera kwakira amahoro, intsinzi hamwe n’imigisha idufitiye.
Niba ubuzima bwacu bwuzuyemo amashimwe menshi y’ibikorwa bihambaye by’Imana no kuyiringira kuko ari iyo kwizerwa, tuzayibona iturwanira intambara natwe tuzibera mu munezero w’ubutsinzi.
Bajecteur Zigiranyirazo/agakiza.org


text:
HUYE : Chorale IRIBA mu gitaramo gikomeye cyo kumurika Album DVD yitwa Nzabana nawe !!
Nyuma yo gushyira ahagaragara Album ya mbere y’amashusho igakundwa na benshi cyane mu gihugu no hanze,Chorale IRIBA ikorera umurimo w’Imana muri ADEPR Paruwasi ya Taba mu karere ka Huye muri Butare iri mu myiteguro y’igitaramo gikomeye cyo kumurikamo Album ya kabiri y’amashusho ikaba n’iya gatatu muz’amajwi ikaba yitwa NZABANA NAWE.
Mu kiganiro twagiranye na Neema Marie Jeanne umuyobozi muri Chorale IRIBA ushinzwe gutoza amajwi, yadutangarije ko icyo gitaramo giteganijwe taliki ya 16 Werurwe uyu mwaka wa 2014 kikazabera I Huye kuri ADEPR Taba mu masaha y’igicamunsi aho bazaba bataramana n’amakorali anyuranye ataratangazwa. Chorale Iriba ni imwe muzikunzwe cyane haba I Huye ndetse no muri Kigali ikaba igizwe n’abantu bakiri bato(urubyiruko).
Iyi Korali umwaka ushize inaherutse gutwara igihembo cya SIFA Awards cyo kuba yaraje imbere muzikorana cyane n’itangazamakuru. Chorale IRIBA izwi cyane mu ndirimbo Witinya(Benshi bita Yakobo),Irakubaha(Itorero rya Kristo ryubatse ku rutare)na Ntakibasha ikunzwe cyane mur’iyi minsi.Chorale Iriba yashinzwe muw’1995 ubu ikaba igizwe n’abaririmbyi 120,kuyijyamo bisaba kwandika,hagasuzumwa ubuhamya bwawe nyuma ugakora ikizamini cy’abaririmbyi.
By Mupende N Gideon